ועדת הכלכלה, כנסת 18, פרוטוקול מספר 524, 2011-05-31 09:30

כרמל שאמה-הכהן: אני פותח את הישיבה הראשונה של ועדת הכלכלה היום.

כרמל שאמה-הכהן: על סדר-היום: שינויים במערכת קווי האוטובוסים בגוש דן.

כרמל שאמה-הכהן: ועדת הכלכלה זימנה את הישיבה בעיקר ללמוד ממשרד התחבורה על הרפורמה שאמורה לצאת לדרך בראשון ליוני, אם אינני טועה.

כרמל שאמה-הכהן: הרפורמה אמורה לשנות את התוואי של למעלה מ-50 קווים בגוש דן.

כרמל שאמה-הכהן: מדובר ברפורמה אחרי עשרות שנים שבהן מערכת התחבורה הציבורית בגוש דן פעלה באותו פורמאט.

כרמל שאמה-הכהן: אין ספק שדרוש רענון במערכת, ואין ספק שכל רענון כזה לא יכול להתאים ל-100% מהצרכנים או להטיב עם 100% מהצרכנים.

כרמל שאמה-הכהן: המטרה היא שהוא ייטיב עם מרבית הצרכנים, ושהפגיעה תהיה מידתית וראויה.

כרמל שאמה-הכהן: אני מבין שהרפורמה יוצאת לדרך אחרי עבודת מטה של שנים ארוכים בשלבים כאלה ואחרים.

כרמל שאמה-הכהן: התלכדו כעת הנסיבות בהן שר מוכן להרים את הכפפה ולהוביל ולקחת את האחריות.

כרמל שאמה-הכהן: בדרך כלל שומעים לראשונה את טענות הנפגעים מהרפורמה או את אלה החושבים שהם עלולים להיפגע כתוצאה מהרפורמה.

כרמל שאמה-הכהן: אלו האינדיקציות שמקבלים חברי הכנסת.

כרמל שאמה-הכהן: אני מניח שהדברים הטובים יגיעו בשלב מאוחר יותר.

כרמל שאמה-הכהן: אבל, כדי שחברי הכנסת יוכלו להבין גם את התלונות שמגיעות וגם לתת תשובות אמיתיות, אני חושב שעליהם להבין ולקבל הסבר מעמיק על יסודות הרפורמה, ומה המניעים לרפורמה, מה השיקולים ומה היתרונות.

כרמל שאמה-הכהן: כמו כן, אם יהיה עוד איזשהו שלב של מקצה שיפורים, השאלה היא מתי הוא אמור להיעשות?

כרמל שאמה-הכהן: כלומר, הערכה לגבי היישום.

כרמל שאמה-הכהן: אני מציע שנתחיל בהצגת המצגת ואני כבר רואה שהעמוד הראשון מופיע.

כרמל שאמה-הכהן: אני יכול לומר שאני כבר למדתי אותה.

כרמל שאמה-הכהן: כלומר, זכיתי לקבל מצגת פרטית כי ביקשתי ללמוד את זה לעומק.

כרמל שאמה-הכהן: כתושב העיר רמת-גן, וכנציג מחוז דן, אני מנקז אליי לא מעט משובים בעניין הרפורמה שמקבלת כרגע בעיקר ביטוי בתקשורת המקומית.

כרמל שאמה-הכהן: גם לי יש הערות, הן לא מהותיות.

כרמל שאמה-הכהן: אבל, אחרי המצגת ניגש לשלב הבא של הדיון.

כרמל שאמה-הכהן: נציג משרד התחבורה, בבקשה.

יהודה אלבז: שמי יהודה אלבז, ואני מנהל אגף תחבורה ציבורית.

יהודה אלבז: עוד מעט רותי תציג את עקרונות התוכנית בצורה די מפורטת.

יהודה אלבז: אני חושב שהרפורמה הזאת היא אחת מהמהפכות הגדולות שייעשו אי-פעם בתחום התחבורה הציבורית במדינת ישראל.

יהודה אלבז: עקרונות הרפורמה הם עקרונות שמקובלים בכל העולם.

יהודה אלבז: עבודת התכנון נעשתה לאחר עבודה מאוד מאוד מעמיקה של סקרים, של תחקור, של ספירות בסדר גודל חסר תקדים במדינת ישראל.

יהודה אלבז: אנחנו משתמשים בכלים התכנוניים המתקדמים בעולם, ואני חושב שהתוצאה היא תוצאה מיטבית ברמת התכנון שאנחנו יכולים לקבל היום.

יהודה אלבז: רותי מובילה את התכנון, והיא תציג את עקרונות התוכנית.

כרמל שאמה-הכהן: בבקשה.

רות אמיר: שמי רותי אמיר, ואני ראש מינהל תחבורה ציבורית בחברת נתיבי איילון.

רות אמיר: נתחיל במצגת.

רות אמיר: למעשה, אנחנו מתייחסים לכל מטרופולין תל אביב שמשתרע מנתניה בצפון, אשדוד בדרום, מודיעין במזרח, והוא כולל כ-3.3 מיליון תושבים.

רות אמיר: מאידך, העיר תל אביב-יפו היא רק 400,00 תושבים.

רות אמיר: אבל, בעוד שבכל המטרופולין יש כ-900,000 נסיעות נוסע באוטובוסים ביום, כמחצית מהן מגיעות לעיר תל אביב.

רות אמיר: ככל שאנחנו מגיעים למרכז הרשת צפופה יותר, יש יותר שימוש באוטובוסים מעצם הצפיפות של שימושי הקרקע.

רות אמיר: בשביל לסבר את האוזן אומר כי במטרופולין תל אביב יש בנוסף ל-900,000 נסיעות נוסע באוטובוס, כ-120,000 נסיעות במוניות שירות, ועוד כ-70,000 נסיעות פנימיות במטרופולין ברכבת ישראל.

רות אמיר: כלומר, מרבית הנוסעים בתחבורה הציבורית נהנים משירותי האוטובוסים.

רות אמיר: תופעה נוספת שהתרחשה ב-15 השנים האחרונות היא פתיחת השוק למפעילים חדשים, והיום ברחבי המטרופולין פועלים לצד אגד ודן מפעילים חדשים כגון: קווים, מטרופולין, קונקס, סופרבוס, נתיב אקספרס, וחברות נוספות.

רות אמיר: התמריץ שלנו לעשות את התוכנית הזאת נובע מירידה מתמשכת בשימוש בתחבורה ציבורית.

רות אמיר: כאן אני מציגה ממצאים של שני סקרים גדולים שנעשו.

רות אמיר: סקר אחד נעשה על-ידי משרד התחבורה בשנת 94', וסקר שני בוצע על-ידינו ב-2008.

רות אמיר: כלומר, 14 שנים חלפו בין שני הסקרים.

רות אמיר: בעוד שאוכלוסיית המטרופולין גדלה ביותר מ-800,000 תושבים, מספר הנסיעות נוסע באוטובוס האבסולוטי ירד בכ-5%, מ- 950,000 ל-900,000.

רות אמיר: למעשה, יחס נסיעות לתושב ירד בכ-25%.

רות אמיר: כפי שיהודה אלבז ציין לפניי, אנחנו רוצים לחולל שינוי, ורוצים להפוך את מערכת התחבורה הציבורית לאטרקטיבית יותר, לבלום את הירידה בשימוש, ולעודד אנשים לעבור לתחבורה הציבורית ולהשתמש בה.

רות אמיר: מטרת הפרויקט הזה היא להפוך את המערכת לאטרקטיבית.

רות אמיר: אני רק אציין שהיום כ-99% מהנוסעים באוטובוסים בגוש דן הם אנשים שעל-פי הסקרים שלנו או שאין להם רישיון נהיגה, או שאין להם רישיון רכב, אין להם נגישות לרכב, ונוסעים למעשה בלית ברירה.

רות אמיר: אנחנו לא מצאנו כמעט אנשים שמשאירים את הרכב בבית, ומיוזמתם נוסעים באוטובוסים.

רות אמיר: אנחנו רוצים לשנות את זה.

רות אמיר: אנחנו רוצים שגם אנשים בעלי רכב ישאירו את הרכב בבית וייסעו לעבודה ולסידורים אחרים באמצעות אוטובוסים.

רות אמיר: הבעיות במערכת הקיימת – קודם כל, אני אומר כי חברות האוטובוסים דן ואגד מפעילות מערכות שיש להן הרבה מאוד יתרונות.

רות אמיר: אבל, יש גם חסרונות.

רות אמיר: אנחנו היום רוצים לעשות איזשהו רענון כולל של המערכת.

רות אמיר: הבעיות מתמקדות, קודם כל, בתדירויות נמוכות, בעיקר מחוץ לשעות השיא.

רות אמיר: בשעות הבוקר יש אומנם תדירות גבוהה ליעדים מרכזיים, למרכז תל אביב.

רות אמיר: אבל, בשעות השפל ובכיוונים האחרים יש תדירויות נמוכות יותר.

רות אמיר: המערכת היא מאוד קשה להתמצאות, היא למעשה נבנתה תלאי על תלאי לאורך השנים עם פיתוח שימושי הקרקע.

רות אמיר: לא נעשתה, למעשה, בחינה מערכתית כמו שאנחנו פה עשינו והולכים לשנות בצורה גורפת את כל רשת האוטובוסים.

רות אמיר: התוצאה היא שיש היום ריבוי של קווים וחלופות – קווים מאוד מפותלים.

רות אמיר: למעשה, מרביתם רב תכליתיים.

רות אמיר: הם עושים גם שירות מקומי, גם שירות ראשי.

רות אמיר: יש צפיפות גדולה בחלק מן הקווים, ויש חוסר התאמה בין צרכים למעשה של הנוסעים לבין פריסת האוטובוסים כפי שהיא קיימת כיום.

רות אמיר: כפי שיהודה ציין, אנחנו התבססנו על סדרה של סקרים גדולים בסדר גודל שלא נעשה קודם בארץ.

רות אמיר: אנחנו ערכנו סקר נוסעים באוטובוסים הגדול ביותר שנעשה בארץ.

רות אמיר: דגמנו כ-14,000 נסיעות אוטובוס מתוך 26,000 נסיעות אוטובוס יומיות במטרופולין.

רות אמיר: קיבלנו כ-300,000 שאלונים מנוסעים כאשר במטרופולין יש כ-450,000 נוסעים ביום.

רות אמיר: קיבלנו שאלונים מבערך שני שליש מהנוסעים שבהם הם פרטו נתונים על מוצא ויעד הנסיעה שלהם.

רות אמיר: ספרנו עולים ויורדים, זמני נסיעה, אמצעי תשלום, ומספר מעברים.

רות אמיר: למעשה, תכננו רשת על בסיס הצרכים כפי שגילינו אותם, גם של אותם משתמשים באוטובוסים.

רות אמיר: דרך אגב, בנוסף ערכנו סדרה של סקרים משלימים גם של מחוללי נסיעה, כגון: מוסדות אקדמיים, בתי חולים, מוקדי תעסוקה, ובדקנו על קשרים שחסרים היום.

רות אמיר: ברשת החדשה הצענו השלמות של קשרים שהיום לא קיימים ברשת.

רות אמיר: זוהי הדגמה רק של הרשת הכללית.

רות אמיר: בפעימה השנייה שעומדת לצאת ליישום בראשון ביולי, אנחנו מתכוונים ליישם את כל הקווים שבאזור הגיאוגראפי הכולל לתל אביב-יפו, רמת גן, גבעתיים, בני ברק, חולון, בת ים ואזור, כפי שאתם רואים כאן.

רות אמיר: בצד ימין אתם יכולים לראות את הקווים הראשיים שלמעשה מפעילים את הרשת הראשית של האזור הזה כיום – כ-40 קווים.

רות אמיר: אנחנו מחליפים את אותם קווים בכ-18 קווים במסגרת התוכנית.

רות אמיר: אך, כמות יציאות האוטובוס והתדירות הולכת לגדול בכ-7%.

רות אמיר: כלומר, סך הכול יהיו פחות קווים, מרוכזים בפחות צירים וצירים ראשיים, אבל עם יותר יציאות אוטובוס.

רות אמיר: כלומר, סך הכול פעילות האוטובוסים תגדל בכ-7%.

רות אמיר: היתרונות של התוכנית – קודם כל, כפי שאמרתי, תדירות גבוהה יותר בכל שעות היום.

רות אמיר: אנחנו מפעילים רשת ראשית של קווים בצירים הראשיים, קווי מזלג שבעיקרון הם קווים שנוסעים בגזע משותף במרכז העיר, ומתפצלים לזרועות בפרברים, בשכונות.

רות אמיר: הקווים האלה יפעלו משש בבוקר ועד חצות.

רות אמיר: הרשת הזאת תואמת יותר את פריסת פעילויות הנוסעים כפי שמיפינו אותה על-פי הסקרים שעשינו.

רות אמיר: במקביל, אנחנו עורכים רפורמה מקיפה בתעריפים.

רות אמיר: החל מהראשון ליולי יופעל כרטיס מעבר חופשי שיאפשר מעבר חופשי בין מפעילים.

רות אמיר: אין יותר חופשי-חודשי של אגד או של דן.

רות אמיר: החברות השונות יכבדו את הכרטיסים האחת של השנייה.

רות אמיר: נוסע בכרטיס מעבר יכול במשך 90 דקות לבצע מעברים חופשיים ללא תשלום נוסף בין אוטובוסים.

רות אמיר: הרשת החדשה מציעה לרוב הנוסעים קשרים ישירים, והיא יותר פשוטה להבנה ולשימוש.

רות אמיר: אגב, הרשת הזאת מבוססת יותר על מעברים, אך כמות תוספת המעברים ברשת הזאת הוא לא גדול.

רות אמיר: הוא כ-3% תוספת מעצם  התוכנית למשתמשים הקיימים.

רות אמיר: כאן אתם יכולים לראות את אזורי התעריף.

רות אמיר: מדובר על אזור תעריף אחד מאוד גדול אשר כולל את תל אביב, חולון, בת ים, ראשון לציון, פתח תקווה, כל בקעת אונו, גני תקווה, גבעת שמואל, יהוד, אור יהודה, קריית אונו, רמת גן, גבעתיים ובני ברק.

רות אמיר: למעשה, בכל האזור הזה תעריף הנסיעה הפנימי יהיה כ-6.40, והוא כולל כאמור במשך 90 דקות מעברים חופשיים בין כל המפעילים.

כרמל שאמה-הכהן: רק כדי לחדד - 90 דקות זה עד הרגע שעליתי פעם אחרונה לאוטובוס.

כרמל שאמה-הכהן: כלומר, אני יכול להמשיך לנסוע בו עוד 40 דקות.

כרמל שאמה-הכהן: כלומר, זה יכול להיות שעתיים ויותר.

רות אמיר: נכון.

רות אמיר: זה אמור לכסות את מרבית הנסיעות במטרופולין שמשך הנסיעה בהן הוא יותר קצר בדרך כלל.

דב חנין: האם הכרטיס נבדק רק בנקודת העלייה?

רות אמיר: כן.

רות אמיר: הטבעת השנייה שמחולקת לשתי תת-טבעות זה טבעת 2. החלק הראשון שלה הוא חלק של אזור השרון, כפר סבא, רעננה, הוד השרון, רמת השרון והרצלייה, ותת-אזור נוסף בראש העין.

רות אמיר: גם באזורים אלו התעריף הפנימי יהיה כ-6.40, ומעבר בין האזורים ב-10 שקלים.

רות אמיר: בנוסף, אנחנו במקביל פותחים בראשון ביולי מספר הסדרי העדפה בעיר תל אביב-יפו.

רות אמיר: המשמעותי שבהם הוא רחוב המלך ג'ורג' בתל אביב שהוא רחוב צפוף ועמוס בלב העיר שקווים רבים, בעיקר של חברת דן, עוברים בו.

רות אמיר: אנחנו סוגרים את הרחוב מצפון לדרום לתנועה בלעדית רק של אוטובוסים במשך כל שעות היום.

רות אמיר: שלושה נת"צים חדשים - ברחוב אבן גבירול וקרליבך נת"צים ימניים לאורך כל הרחוב יופעלו מהבוקר עד הערב.

אופיר אקוניס: האם כל הרחוב יהיה סגור?

רות אמיר: לא, במלך ג'ורג' כיוון - - -

אופיר אקוניס: אני צריך להגיע למצודת זאב, אני חייב להגיע באוטובוס.

אופיר אקוניס: איך אגיע לשם?

אופיר אקוניס: עכשיו אני אראה עם איזה אוטובוס אני אגיע לשם.

אופיר אקוניס: עד לרגע זה אני יודע עם איזה אוטובוס להגיע מהבית לשם.

אופיר אקוניס: עכשיו נראה עם זה איזה מספר.

ניצן הורוביץ: מה לגבי אבן גבירול?

רות אמיר: באבן גבירול וקרליבך מדובר על נת"צ ימני בדומה לנת"צים קיימים.

רות אמיר: יש כבר כ-50 ק"מ של נת"צים ימניים ברחבי העיר תל אביב.

רות אמיר: מדובר בשני הכיוונים ולאורך כל הרחוב.

רות אמיר: הנת"צ קודם כל יאסור את החנייה, ויגביל את החנייה רק לשעות הלילה.

רות אמיר: בשעה שבע בבוקר, בשעת הפעלת הנת"צ, הנתיב יהיה מפונה מרכבים, ותהיה בו עדיפות לתחבורה ציבורית.

ניצן הורוביץ: ואיך יתבצעו פריקה וטעינה?

רות אמיר: בשעות מסוימות העירייה מתירה פריקה וטעינה על-פי תמרור מפורט במקום במפרצים מסומנים.

רות אמיר: מדובר על רשת אוטובוסים חדשה, לא מדובר כאן על קו שמפעיל קו.

רות אמיר: מדובר על רשת עם תפיסה חדשה.

רות אמיר: אנחנו הלכנו על רשת בדומה לעולם המערבי, למרבית מערכות התחבורה הציבורית גם באירופה, גם בארצות הברית, וגם בדרום אמריקה, וגם בדרום מזרח אסיה.

רות אמיר: מדובר על מערכת שיש בה יותר מעברים.

רות אמיר: אגב, ב-2008 יושמה רפורמה דומה בתעריפים בעיר חיפה לרפורמה שאנחנו מתכוונים ליישם בגוש דן.

רות אמיר: הרפורמה הזאת הביאה לכ-45% מהנוסעים תוך שנה לבצע מעברים וולונטריים.

רות אמיר: ברגע שלנוסעים יש כרטיס מעבר חופשי והם יכולים לעבור בין מפעילים באופן חופשי ללא תשלום נוסף, אנשים רבים מנצלים את האופציה הזאת ונעים באופן חופשי יותר ברשת.

רות אמיר: לדוגמה, נוסע עומד בכביש נמיר והוא רוצה להגיע לאוניברסיטה.

רות אמיר: הוא עולה על האוטובוס הראשון שנוסע לצפון, יורד בתחנת סמינר הקיבוצים, תחנה שיש בה כל שתי דקות לאוניברסיטה,  ומחליף, וכך מקצר זמני המתנה ומגיע מהר יותר ליעד.

אופיר אקוניס: אם הנוסעים עולים על קו 45 שהולך להיות מבוטל - סטודנטים עוברים  מבר-אילן, רמת גן, גבעתיים, בני ברק - האם זה יהיה להם יותר קצר אם הם יצטרכו לעמוד ולהחליף לעומת אוטובוס שנוסע פעם אחת?

רות אמיר: הזמן ממוצא היעד יהיה יותר קצר, ואני אסביר למה.

רות אמיר: היום הרבה מאוד קווים דמוי 45 פועלים בתדירות של כל 20 דקות, כל חצי שעה.

רות אמיר: אתה מגיע באופן רנדומאלי לתחנה של קו שפועל אחת לחצי שעה, ואתה מחכה בממוצע 15 דקות.

רות אמיר: אתה עולה עכשיו על קו תדיר שנוסע כל 3 דקות בציר שלך, וחיכית לו בממוצע דקה וחצי נניח מגבעתיים.

רות אמיר: נסעת עד מסוף 2000, ובמסוף 2000 ירדת ועברת לקו שעובר כל דקה על ציר נמיר לכיוון האוניברסיטה.

רות אמיר: אתה עשית מעבר, ובסך הכול קיצרת את זמן הנסיעה שלך ולא הארכת, מה גם שהקווים הראשיים עכשיו פועלים במסלולים יחסית ישירים, כך שזמן הנסיעה הוא מהיר יותר לעומת נסיעה בקו אחד שהתדירות שלו נמוכה והוא מתפתל, ומסלול הנסיעה שלו הוא ארוך.

אופיר אקוניס: האם במצגת הזאת יש גם את מפת הקווים?

רות אמיר: לא. הראיתי מפה כללית.

רות אמיר: אם תרצו להיכנס אחר כך ניכנס.

רות אמיר: אגב, מדובר בהרבה מאוד קווים.

רות אמיר: יש לי פה קטלוג, ואם תרצו נעבור על כל קו וקו – מה מתבטל, ומה מחליף אותו.

ניצן הורוביץ: רצוי, כי חלק מהביקורת היתה שלא חשפתם את זה, ולא שיתפתם, ואנשים לא מודעים לשינוי.

ניצן הורוביץ: אולי יש כל מיני הערות.

ניצן הורוביץ: כמו שאת יודעת, זה נוגע למאות אלפי אנשים.

רות אמיר: בוודאי.

רות אמיר: תכף אתייחס גם לנקודה הזאת.

רות אמיר: בכל מקרה, מדובר באמת בשינוי מאוד מאוד גדול.

רות אמיר: אנחנו נערכים במאמץ מאוד מקיף להסברה.

רות אמיר: אנחנו זכינו לביקורת על כך שלא יצאנו - - -. ביום ראשון הקרוב, ה-5 ליוני, אנחנו יוצאים בצורה מסודרת לקמפיין נרחב של הסברה ושיווק.

רות אמיר: קודם כל, ביום ראשון יעלה אתר האינטרנט שלנו שכולל את כל המסלולים, כל המידע, כולל כתובת אי- מיילים וצ'ט שבו אפשר לקבל מענה לכל שאלה בזמן מאוד מאוד קצר.

רות אמיר: אנחנו עולים ב-22.6 בקמפיין נרחב, כולל: טלוויזיה, רדיו, שלטי חוצות, אינטרנט, שלטים על תחנות ועל האוטובוסים.

רות אמיר: ולדעתי, הדבר החשוב ביותר, כארבעה ימים לפני היישום וחמישה ימים אחריו, אנחנו פורסים 2,000 דיילים במרבית התחנות בהם יהיה שינוי, עם חוברות ועם מפות של הקווים החדשים שייקחו את הנוסעים ביד וילוו אותם ויסבירו להם את השינוי.

רות אמיר: אנחנו מבינים שעצם השינוי הוא החשש העיקרי של מרבית הנוסעים.

רות אמיר: אני חייבת להגיד שבדיעבד אנחנו היום מבינים שהיינו צריכים להתחיל במאמץ ההסברה חודש קודם.

רות אמיר: אנחנו לא ידענו שהתוכנית כבר תיחשף מוקדם, ובאמת היום הרבה אנשים מתוך חוסר ידיעה שומעים על קווים שמבוטלים, ולא יודעים איזה קווים מחליפים אותם, ומאוד דואגים שלא יהיה להם שירות.

רות אמיר: אנחנו מתכוונים לתקן את זה בהקדם, וכבר בתחילת השבוע הבא יוצאים לקמפיין מאוד מקיף.

רות אמיר: אנחנו גם היום מנסים לענות ולהרגיע תושבים, ועדי שכונות, גופים שונים, עד כמה שאפשר.

רות אמיר: אנחנו מאמינים שבסופו של דבר כאשר אותם דיילים ילוו את הנוסעים, הם יתרגלו לשינוי, וכפי שחבר הכנסת שאמה אמר, אנחנו מצפים שמרבית הנוסעים ייהנו מהשינוי הזה ויזכו לרמת שירות טובה יותר.

רות אמיר: האם אתם רוצים שאני אציג קווים בודדים?

קריאות: כן.

רות אמיר: אם כן, עוד רגע.

רות אמיר: אני אתקין את זה.

דב חנין: אדוני היושב-ראש, אולי נתחיל בדיון כללי ואחר כך נרד לדוגמאות?

כרמל שאמה-הכהן: לא, היא תסיים.

רות אמיר: בגוש הערים שמניתי: תל אביב, רמת גן, גבעתיים, בני ברק, חולון, בת ים ואזור, פועלים היום כ-82 קווי שירות.

רות אמיר: אנחנו לא נוגעים ב-12 מתוכם.

רות אמיר: יש שישה קווים שהפעלנו.

רות אמיר: באוגוסט 2010 ביצענו פעימה ראשונה של הפרויקט שבמהלכו שינינו שישה קווים.

רות אמיר: זה היה פיילוט כדי לראות איך השינוי נתפס, לשמוע מציבור המשתמשים תגובות, וללמוד לקראת היישום של יתר הקווים.

רות אמיר: אותם שישה קווים פועלים ברובם בהצלחה.

רות אמיר: שלושה חודשים אחרי היישום עשינו סקר שבמהלכו בחנו את שביעות רצון הנוסעים מהשינוי, ומצאנו שכ-42% מהנוסעים ציינו שהיו מרוצים עד מרוצים מאוד מהשינוי.

רות אמיר: כ-36% מהנוסעים ציינו שהשינוי לא השפיע עליהם ועל מסלול הנסיעה שלהם, וכ-20% מהנוסעים ציינו שהם פחות מרוצים מהשינוי.

רות אמיר: בנוסף, יש שישה קווים בעיר בני ברק שבסיכום עם עיריית בני ברק אנחנו לא נגענו בהם ולא שינינו אותם.

רות אמיר: אלו שישה פנימיים בעיר שלפי טענת העירייה תואמים את צורכי הציבורי, ולכן לא שינינו אותם.

רות אמיר: מעבר לזה, 70 קווים נוספים או שהם מתבטלים או שהם משתנים, ואת אותם 70 קווים מחליפים 47 קווים חדשים.

רות אמיר: כפי שציינתי, יותר יציאות אוטובוס, לא פחות יציאות אוטובוס.

רות אמיר: כאן ישנה סקירה של כל קו וקו.

רות אמיר: לדוגמא, כאן אתם רואים את קו 1 של חברת דן מחולון לתל אביב.

רות אמיר: קו זה מבוטל בתוכנית, והוא מוחלף על-ידי שני קווים: קו 129 של דן שממשיך לפעול וקו מזלג חדש שזה קו 72, 172.

רות אמיר: כאן אני גם יכולה להדגים לכם את עיקרון המזלג.

רות אמיר: כפי שאתם רואים בצד שמאל למטה, הקו נוסע מרידינג בצפון, דרך מרכז תל אביב, דרך רחוב בן יהודה, ואלנבי בתל אביב, והוא נוסע לכיוון חולון.

רות אמיר: לאחר שהוא מגיע לחולון הוא מתפצל לשתי זרועות.

רות אמיר: זרוע אחת נוסעת לכיוון דרום מערב חולון, וזרוע שנייה נוסעת לכיוון מזרח חולון ואזור התעשייה של חולון.

רות אמיר: תיכף אני אראה הדגמה יותר טובה.

רות אמיר: זה קו מקומי, קו 1 של חולון.

אופיר אקוניס: מה ההבדל בין זה לבין מה שהיה פעם 1א', או כל הפיצולים האלה?

אופיר אקוניס: זה אותו הדבר.

רות אמיר: לפי הסקרים כ-80% מהנוסעים נוסעים בגזע.

רות אמיר: הם נוסעים בקטע שבין רידינג לבין רחוב הלוחמים לפני הפיצול.

רות אמיר: הם אדישים אם זה 72 או 172.

רות אמיר: יש להם תדירות כפולה.

רות אמיר: אם אתה רוצה לנסוע ספציפית לאזור התעשייה בחולון אתה תבחר את הזרוע שנוסעת לאזור התעשייה.

רות אמיר: אבל, ברגע שאתה נוסע כבר על הקו בגזע שלו, אתה מקבל תדירות גבוהה יותר.

רות אמיר: קו 1 המקומי של בת ים-חולון, חולון-בת ים, מתבטל, ומחליפה אותו רשת חדשה של קווים.

רות אמיר: קו 2 מראשון לציון דרך חולון לתל אביב גם הוא מתבטל, ומחליפים אותו אותם קווים, 72, 172 ו-129.

רות אמיר: יש לנו קו חדש בחולון – קו 2 – שמופעל על-ידי חברת אגד.

רות אמיר: הוא יוצא מקניון הזהב ובעצם נותן שירות עירוני.

רות אמיר: יש לנו את קו 3 מחולון לתל אביב.

רות אמיר: הקו הזה משתנה מעט.

רות אמיר: הוא ממשיך לפעול מחולון לכרמלית, רק נותן כיסוי לשכונות שונות בתוך העיר חולון.

רות אמיר: אגב, במסגרת התוכנית להרבה מאוד קווים אנחנו הארכנו את שעות הפעילות.

רות אמיר: לדוגמה, אפשר לראות פה כי הקו הזה פועל היום עד השעה שמונה בערב, ובמסגרת התוכנית היציאה האחרונה תהיה בשעה עשר בערב.

רות אמיר: קו 3 המקומי של תל אביב בקריית עתידים מתבטל.

רות אמיר: מחליפים אותו שורה של קווים אחרים בשכונה.

רות אמיר: כולם מכירים את קו 4. קו 4 – הנה זאת הדגמה – הוא קו היסטורי של חברת דן שנוסע מהתחנה המרכזית החדשה דרך רחוב העלייה, אלנבי ובן יהודה לרידינג.

רות אמיר: הקו הזה הופך לקו מזלג.

רות אמיר: זרוע אחת ממשיכה לפעול כמו היום מהתחנה המרכזית לרידינג.

רות אמיר: זרוע שנייה שנקראת 104 ממשיכה לכיוון רמת גן.

רות אמיר: היא עוברת את רחוב ההגנה, נותנת שירות ליד אליהו, יצחק שדה.

רות אמיר: אתמול הייתי בפגישה עם ועד שכונת יד אליהו.

רות אמיר: הם מאוד מרוצים מהקו הזה, לדוגמה.

רות אמיר: הקו הזה ממשיך לתוך רמת גן עד לנווה יהושע שהיא שכונה דרומית של רמת גן.

רות אמיר: זרוע נוספת – 204 – ממשיכה לכיוון דרום תל אביב.

רות אמיר: היא יורדת ברחוב האצ"ל, חיים בר לב, ומשרתת את השכונות הדרומיות של תל אביב.

אופיר אקוניס: היא מבטלת את 16 ו-17?

רות אמיר: לא מבטלת.

רות אמיר: אגב, בנוסף יפעל קו 16 שהוא מין קומבינציה של קו 16 ו-15 הנוכחי שנכנס לתוך שוק הכרמל ולרחוב הכובשים, ותיכף אגיע אליו.

ניצן הורוביץ: אז איך זה ישפיע על התדירות בגזע המרכזי של 4?

רות אמיר: קו 4 היום הוא קו תדיר יחסית.

רות אמיר: הוא פועל בשעות השיא כל חמש דקות, ובשעות השפל כל שש דקות.

רות אמיר: בתוכנית יש לך את קו 4 המקורי כל 6 דקות.

אופיר אקוניס: קו 4 נשאר?

אופיר אקוניס: יישאר.

רות אמיר: כן.

רות אמיר: קו 104 כל שמונה דקות ו-15 בשפל, וקו 204 כל שבע דקות ו-12 דקות בשפל.

רות אמיר: כלומר, בשעת שיא קיבלת קו כל שלוש דקות, ובשעת שפל כל ארבע דקות.

רות אמיר: התדירות היא משופרת ביחס להיום.

רות אמיר: קו 4 של אגד בחולון גם הוא עובר שינוי בהתאמה של המסלול לרשת החדשה בתוך חולון.

רות אמיר: אני חייבת לציין שהתכנון נעשה יד ביד הן עם המפעילים והן עם כל הרשויות המקומיות.

רות אמיר: אנחנו ערכנו אין ספור פגישות עם כל הנציגים ברשויות המקומיות, וקיבלנו הרבה מאוד הערות.

רות אמיר: למדנו המון מהניסיון של החברות המפעילות את האוטובוסים ומהנהגים מהשטח, וגיבשנו רשת מוסכמת איתם.

רות אמיר: קו 5 המיתולוגי של חברת דן בעיר תל אביב עובר שינוי מינורי בלבד.

רות אמיר: אחד העקרונות שלנו בתוכנית הוא שקווים צריכים להיות סימטריים, וצריכים ככל האפשר לעבור באותו רחוב.

רות אמיר: כשאדם נוסע למקום הוא בדרך כלל גם רוצה לחזור ממנו.

רות אמיר: היום במקרים מסוימים יש קו שנוסע במסלול מסוים לכיוון אחד, ומסלול אחר לכיוון השני, ואז נוצר מצב שאנשים יורדים לכביש ורוצים לחצות לצד השני ולא מוצאים את המסלול.

רות אמיר: זאת למשל דוגמה – קו 5. אתם רואים שהיום הקו מתפצל בצפון תל אביב: כיוון אחד ביהודה מכבי, וכיוון שני בפנקס, וכיוון אחד בויצמן וכיוון שני בנמיר.

רות אמיר: למעשה, אנחנו הפכנו אותו לסימטרי יותר בגישה שלו למסוף 2000, לתחנת רכבת סבידור.

רות אמיר: קו 6 של דן של בת ים, קו מקומי של בת ם שעובר שינוי בתוכנית והתאמה.

רות אמיר: קו 7 שהוא קו מאוד חזק של דן לא משתנה בתוכנית.

רות אמיר: השינוי העיקרי בו הוא שעת הפעילות.

רות אמיר: היום היציאה האחרונה שלו היא בשמונה וחצי בערב, ובעקבות בקשות הארכנו את הפעילות שלו עד אחד-עשרה וחצי בלילה.

דוד קשני: מה עם מוצאי שבת?

דוד קשני: למה הוא לא עובד?

דוד קשני: האם אין חולים לוולפסון?

אופיר אקוניס: לא, זה בגלל האוניברסיטה.

כרמל שאמה-הכהן: נא לא להפריע.

כרמל שאמה-הכהן: היא עכשיו באמצע מצגת.

רות אמיר: קו 7 שמקשר את בני ברק למזרח תל אביב, לרמת שרת ולקריית עתידים, עובר שינוי.

רות אמיר: הוא הופך לקו קצר יותר שמשרת את לב העיר בני ברק, את הקשר שלהם דרך קניון איילון לשכונת עתידים ושכונת רמת שרת, רמת החייל וישגב.

רות אמיר: קו 8 של חברת דן שנוסע מדרום בת ים לרידינג מתבטל.

רות אמיר: מחליפים אותו קווים אחרים.

רות אמיר: קודם כל, קו 10 שבפעימה הראשונה התדירות שלו הוכפלה, וקו 25, 125 שהוא עוד קו שהופעל בפעימה הראשונה.

כרמל שאמה-הכהן: כשאת אומרת שהתדירות שלו הוכפלה, האם יש שינוי במספר התחנות?

רות אמיר: קודם כל, השתדלנו בתכנון להיצמד לתחנות קיימות עד כמה שאפשר.

כרמל שאמה-הכהן: האם המרחק הממוצע בין תחנה לתחנה השתנה ברפורמה?

רות אמיר: ברמה מערכתית לא.

רות אמיר: ברמה נקודתית יש קווים ראשיים שבהם התחנות הן קצת יותר מרווחות מאשר היום.

רות אמיר: בסך הכול לא נעשה שינוי דרסטי במרחקים בין התחנות.

כרמל שאמה-הכהן: חשוב שהציבור ידע את זה.

רות אמיר: אגב, גם מרחקי ההליכה הממוצעים בתוכנית לתחנות הם יותר נמוכים מאשר המצב הקיים.

כרמל שאמה-הכהן: זה מה שנובע מזה, בגלל זה שאלתי את השאלה.

יהודה אלבז: אנחנו מוסיפים כמה תחנות בתוכנית.

כרמל שאמה-הכהן: חשוב לנו לדעת שהאזרחים לא יצטרכו לצעוד יותר ברגל למרות שזה בריא.

רות אמיר: לא יצטרכו לצעוד יותר.

רות אמיר: כמו שאמרתי, מרחקי ההליכה הממוצעים יורדים ולא עולים.

רות אמיר: קו 9 המקומי של תל אביב עובר שינוי מקומי.

רות אמיר: זה קו שעובר היום דרך יצחק שדה, ועל-פי בקשות של שכונות שונות לנגישות טובה יותר לאזור עזריאלי והקריה אנחנו העברנו אותו דרך השלום וקפלן כך שיזין את אזור עזריאלי.

רות אמיר: קו 11 של חולון-בת ים הוא קו חדש שנותן קשר גם לתחנת הרכבת המוקמת היום במחלף קוממיות, וגם נותן קשר בין מוקדים בדרום העיר חולון למוקדים של הקניון ומוקדים אחרים בעיר בת ים.

רות אמיר: קו 11 בתל אביב הוא קו חדש.

רות אמיר: למעשה, זה קו היקפי שנותן קשר משוק הכרמל לרידינג במסלול שעובר בדרום דרך בן צבי, חיים בר לב, משה דיין, עולה לבגין, נותן גם שירות וניכנס לאזור הבורסה ברמת גן, חוצה את איילון בפנקס, ומגיע לרידינג ולנמל תל אביב בצפון העיר.

רות אמיר: קו 11 הקיים היום שהוא קו מרכזי בתל אביב מתבטל.

רות אמיר: הקו הזה מוחלף על-ידי רשת חדשה של מספר קווים, ביניהם קו 9 החדש וקווים נוספים.

רות אמיר: קו 12 הוא קו חדש יחסית שחברת דן מפעילה בין קריית עתידים לבין תחנת הרכבת והאוניברסיטה.

רות אמיר: אנחנו מאריכים אותו עד למסוף רידינג כדי לתת קשר גם קשר ישיר לנמל תל אביב.

רות אמיר: קו 13 הוא קו מקומי שפועל היום בתדירות נמוכה משכונות רמת אביב ועבר הירקון המערבי לכרמלית.

רות אמיר: אנחנו מקצרים אותו והופכים אותו לקו שכונתי שפועל בתוך רמת אביב.

רות אמיר: למעשה, מקשר בין תחנת רכבת האוניברסיטה, שכונות רמת אביב, ועד שיכון ל', והמכללות בצפון מערב.

רות אמיר: קו 14 הקיים היום, קו שמקשר את שכונת בבלי לשוק הכרמלי, ממשיך לפעול בשינויים מינוריים.

רות אמיר: קו 15 שקיים היום מתבטל.

רות אמיר: מחליף אותו קו 16 שכפי שציינתי הוא המשלים של קו 4. למעשה, הוא נותן קשר או כיסוי טוב יותר לשכונות בדרום מזרח תל אביב, וכיסוי בכניסה לתוך שוק הכרמל ולמסוף הכרמלית.

רות אמיר: כאן אפשר לראות מה מחליף את קו 16 הקיים בצד ימין, לעומת קו 16 ו-4 החדשים מצד שמאל.

אופיר אקוניס: מה מחליף?

אופיר אקוניס: מי שרוצה לעלות בשכונת התקווה, לאן הוא מגיע?

רות אמיר: קו 4 היום, 204 שאתה רואה באדום, הוא נותן את הקשר הישיר על חיים בר לב.

רות אמיר: הקו הכחול – 16 - למעשה כמו קו 15 היום, נותן שירות בתוך השכונות.

רות אמיר: נכנס לרחוב מח"ל, נכנס לרחובות בתוך השכונה, ומצטרף לציר בר לב, נכנס לאצ"ל, חוצה את - - -

כרמל שאמה-הכהן: האם החדש גם עולה צפונה לכביש הטייסים?

רות אמיר: מאחורה, כן.

רות אמיר: אגב, הוא מתחיל ממסוף הטייסים.

כרמל שאמה-הכהן: האם במופע החדש שלו הוא גם עולה יותר צפונה לכיוון לה-גרדייה?

רות אמיר: הוא נוסע טיפה יותר צפונה, כן.

אופיר אקוניס: מה התחנה הסופית שלו?

רות אמיר: התחנה הסופית שלו – במקום אחד זה במסוף הטייסים, ובקצה השני בתוך הכרמלית.

רות אמיר: הסיבה – יש הרבה אנשים שמגיעים לשוק הכרמל למעלה, לכיכר מגן דוד, ויש אנשים שרוצים להגיע לשוק למטה, לכרמלית.

רות אמיר: הקו הזה נכנס לתוך שוק הכרמל למטה, לכרמלית, להבדיל מקו 4.

אופיר אקוניס: ומה קורה בשכונות עצמן, בשכונות הדרום?

אופיר אקוניס: האם אתם הוצאתם אותם מתוך השכונות?

רות אמיר: לא. אם תראה את קו 15 היום, אתה רואה שאנחנו עושים מסלול מאוד דומה במסלול של קו 16 החדש.

רות אמיר: אנחנו נותנים כיסוי למעפילי אגוז, למח"ל, לאותם רחובות בתוך השכונה באמצעות הקו החדש שהוא קו 16.

יהודה אלבז: בגדול, מספר הקו הוא זה שמשתנה לשכונה.

קריאה: רותי, מה עם התדירויות?

קריאה: רואים פה ירידה דרמטית מתדירות של כל 3 דקות ל-12 דקות.

רות אמיר: קו 16 היום הוא באמת קו מאוד תדיר.

רות אמיר: אבל, כפי שציינתי, היום מחליף אותו קו מזלג חדש, קו 4, 104, 204.

רות אמיר: קו 4  - קודם כל, התדירות שלו בגזע היא כל שלוש דקות, תדירות בשעת שפל היא  כל ארבע דקות.

רות אמיר: לתושבי השכונה עצמם, למשל, מחיים בר לב, יש להם תדירות משותפת של קו 204 ו-16 החדש.

רות אמיר: אם נגיע שוב לשם, אתם תראו שבסך הכול בציר קו 16 החדש יפעל כל 12 דקות, 204 כל שבע דקות.

רות אמיר: כלומר, תדירות משולבת של כל כחמש דקות.

רות אמיר: קו 17 החדש הוא קו מקריית שלום לשוק הכרמל.

רות אמיר: שוב, קו שמוארך למסוף וולפסון, ופועל במסלול דומה להיום.

רות אמיר: קו 20 שפועל מרמת החייל ועתידים דרך רכבת מרכז לשוק הכרמל מבוטל בתוכנית.

רות אמיר: בתוכנית מחליפים אותו שורה של קווים חדשים, ביניהם קו מזלג חדש שנקרא 89, 189, 289 של חברת דן שמגיע מחולון בשלוש זרועות לעבר הירקון המזרחי.

אופיר אקוניס: אני מניח שהתושבים של רמת החייל – חלקם לפחות, הצעירים והמבוגרים - רוצים להגיע למרכז תל אביב.

אופיר אקוניס: האם הם יצטרכו לעלות על הקווים האלה: 89, 189?

אופיר אקוניס: האם בחלק מהסלול זה יהיה קו 20 לשעבר?

רות אמיר: לא.

אופיר אקוניס: אני רוצה לוודא שיהיה מצב שלא יהיו רחובות או אזורים שהיה בהם שירות, ובעקבות הרפורמה לא יהיה בהם שירות.

אופיר אקוניס: זו השאלה על קו 20, למשל.

רות אמיר: אין מצב כזה.

יהודה אלבז: השירות נשאר.

יהודה אלבז: מה שקורה הוא שאפקטיבית למספר גדול של אנשים יהיה אותו שירות, אבל בקווים שייקראו שונים כי המסלול שלהם הוא לא בדיוק תואם את קו 20.

יהודה אלבז: אבל, השירות שלהם בין השכונה למרכז תל אביב משתפר.

יהודה אלבז: הוא לא נפגע, הוא משתפר.

יהודה אלבז: הוא רק יהיה שונה במקצת ממסלול קו 20.

יהודה אלבז: אם אתה מסתכל על סך כל התמונה, אתה יכול להתרשם שאפילו הכיסוי  ברחובות הוא הרבה יותר גדול, מבחר הקווים יותר גדול.

ניצן הורוביץ: אתה מדבר על רמת החייל.

יהודה אלבז: כן.

רות אמיר: כן, ועתידים בכלל כמתחם.

יהודה אלבז: אם יש כיום קו 20 וזהו המסלול שלו בתדירות שלו, מחר בבוקר יש מבחר הרבה יותר גדול של קווים עם תדירויות יותר טובות.

יהודה אלבז: למיטב הבנתי, במקום להכתיב לנוסע באיזה קו הוא צריך לנסוע כי זה מה שיש וזהו, אתה נותן לו מבחר שמאפשר לו לנוע ולהתנייד ברשת בצורה הרבה יותר חופשית.

לאה ורון: אבל, אתם אמרתם שמתבטלים 70 קווים, ובמקומם יהיו 47 חדשים.

לאה ורון: אז איך יש יותר קווים?

רות אמיר: אין יותר קווים, יש יותר אפשרויות להתנייד.

לאה ורון: אבל, לא יותר קווים.

לאה ורון: מר אלבז אמר שיהיו יותר קווים – פחות קווים משמעותית.

רות אמיר: יש פחות קווים.

רות אמיר: מאחר וחלק מהקווים הם קווי מזלג, הם נותנים פריסה למעשה גדולה יותר.

רות אמיר: לרוב קווי המזלג יש שלוש זרועות.

רות אמיר: קו 89 היום הוא קו אחד.

רות אמיר: הוא נוסע מדרום חולון דרך אבן גבירול-רוקח לכיוון עבר הירקון המזרחי, ושם הוא מתפצל לשלוש זרועות.

רות אמיר: זרוע אחת נוסעת בדרום דרך ראול ולנברג ישירות לעתידים, זרוע שנייה עולה בבני אפרים ונוסעת מהחלק הצפוני, מדבורה הנביאה מגיעה לעתידים.

רות אמיר: הזרוע השלישית נכנסת ממשמר הירדן.

אופיר אקוניס: היום קוראים לזה 40, 42, ובפעם הבאה יקראו לזה 89.

רות אמיר: כן.

רות אמיר: לדוגמה, יש פה קו נוסף.

רות אמיר: קו 42 גם הופך לקו מזלג.

רות אמיר: עכשיו יש 42 ו-142 עם שתי זרועות בשכונה.

רות אמיר: אם מישהו רוצה להגיע מהשכונות האלה למרכז תל אביב – אם הוא רוצה להגיע לעירייה הוא ייקח את 89 וזרועותיו, ואם הוא רוצה להגיע לרכבת מרכז או לשדרות רוטשילד הוא ייסע ב-42.

רות אמיר: הוא ייבחר את הקו שמתאים לו יותר.

רות אמיר: קו 21 גם הוא קו שמשרת את אזור עתידים למרכז תל אביב.

רות אמיר: שוב, הוא מוחלף על-ידי אותם קווים שהצגתי בשקף הקודם.

רות אמיר: קו חדש נוסף הוא קו 22.

רות אמיר: זהו קו מקומי שנותן שירות מקניון איילון דרך עתידים ושכונות עבר הירקון המזרחי לרידינג ונמל תל אביב.

רות אמיר: קו 23 הקיים, קו מיניבוס שהופעל בשנים האחרונות על-ידי חברת דן, נותן קשר בין גבעתיים למרכז תל אביב.

אופיר אקוניס: האם בנמל תל אביב הכוונה למסוף רידינג?

רות אמיר: כן.

רות אמיר: בגלל האטרקציות של נמל תל אביב, הן התעסוקתיות והן בילוי, הביקוש היום למסוף רידינג עלה מאוד.

אופיר אקוניס: אבל, זה בעיקר בשעות הערב.

רות אמיר: אגב, גם ביום יש הרבה יותר ביקושים.

רות אמיר: אזור עתידים מושך הרבה יותר נסיעות.

רות אמיר: אזור המכללות בצפון מערב תל אביב מושך הרבה יותר נסיעות, ולכן במערכת אנחנו חיזקנו את הקווים.

רות אמיר: לדוגמה, היום לאזור המכללות בצפון מערב תל אביב מגיעים כ-600 נסיעות אוטובוס ביום.

רות אמיר: במסגרת התוכנית יגיעו כ-800 נסיעות אוטובוס.

רות אמיר: גם העיר חולון מרוויחה בגדול מהתוכנית הזאת.

רות אמיר: כמות השירות בעיר גדלה בצורה משמעותית, ומתחילה להיות דומה לבת ים.

רות אמיר: אנחנו מקבלים עשרות מכתבים  מתושבי חולון שאומרים: למה לבת ים יש שירות כל כך תדיר, ולנו לא?

רות אמיר: בתוכנית אנחנו מתקנים את המצב הזה.

רות אמיר: תגידו לי האם להמשיך או להפסיק כי יש עוד המון קווים.

כרמל שאמה-הכהן: תודה רבה.

דב חנין: גברתי, אנחנו נשמח לקבל את החומר.

אופיר אקוניס: שיפיצו למיילים של חברי הכנסת את המצגת הזאת.

רות אמיר: כפי שאמרתי, ביום ראשון באתר שלנו יהיו מפות הרבה יותר יפות שהגרפיקאים שלנו עשו, והכול יהיה זמין ונגיש.

רות אמיר: אבל, אם תרצו גם נעביר לכם את המצגות בלי שום בעיה.

אופיר אקוניס: כן.

כרמל שאמה-הכהן: תודה רבה.

כרמל שאמה-הכהן: מבחינה תקציבית כספית, זוהי רפורמה שבה משרד התחבורה הולך להשקיע יותר כסף לעומת המצב הקיים.

כרמל שאמה-הכהן: תנו לנו סקירה.

יהודה אלבז: הרבה יותר כסף.

יהודה אלבז: הצלחנו פה לרתום גם את משרד האוצר למאמץ הזה, והם עשו את זה.

יהודה אלבז: אני לא אגיד שזה להפתעתנו כי בזמן האחרון ובתקופה האחרונה אנחנו עדים לאהדה מאוד גדולה מצד משרד האוצר להשקעה בתחבורה ציבורית.

יהודה אלבז: אנחנו משפרים פה את השירות בין 7% ל-10% בהיקף הפעילות של האזור.

יהודה אלבז: כדי לסבר את האוזן – זו תוספת סובסידיה  של קרוב ל-70 מיליון שקל בשנה.

יהודה אלבז: רותי קצת נגעה בזה, אבל אנחנו מפעילים באזור תל אביב את שיטת הכרטוס הנהוגה כיום בירושלים ובחיפה עם כרטיסי מעבר במחירים שהם מאוד מאוד זולים לכל הדעות.

אופיר אקוניס: האם זה ביטל את החופשי-חודשי?

יהודה אלבז: כל החופשי-חודשי הופך להיות משותף.

יהודה אלבז: כל הכרטוס בין כל המפעילים הופך למשותף.

יהודה אלבז: יש מעבר חופשי.

כרמל שאמה-הכהן: מבחינת הצרכן הנוסע, החברות הן שקופות.

כרמל שאמה-הכהן: הוא רואה חברה אחת מול העיניים.

כרמל שאמה-הכהן: רק אם יש לו תלונה זה לחברה ספציפית.

יהודה אלבז: כן, הכול שקוף.

יהודה אלבז: אני גם חושב שצריך לציין פה את אגד, דן, קווים ומטרופולין.

יהודה אלבז: כל החברות משתפות פה פעולה במאמץ עילאי להתאים את עצמן לדרישות התוכנית הן ברמת הכרטוס, והן ברמת הקווים.

יהודה אלבז: זה לא קל, זה לא פשוט.

יהודה אלבז: גם להם לא פשוט לשנות קווים אחרי 50 שנה, ולשנות הרגלי כרטוס.

ניצן הורוביץ: לפעמים זה גם 80 שנה.

אופיר אקוניס: בתל אביב זה לשנות שירים שלמים.

אופיר אקוניס: כמה שירים נכתבו על קווים בתל אביב, בעיקר על קו 5. תעשו פעם בדיקה.

אופיר אקוניס: זה נשאר, אי-אפשר לשנות את השירים.

יהודה אלבז: הזיכרון שלי לא הולך עד 80 שנה.

יהודה אלבז: יש השקעה גם במערך הכרטוס.

יהודה אלבז: אנחנו נותנים פה רשת ביטחון מאוד מאוד ברורה למפעילים לגבי הפסד ההכנסות שיהיה להם מהעובדה שפעם הנוסעים שילמו פעמיים כאשר הם עשו מעבר בין מפעילים.

יהודה אלבז: עכשיו הם לא ישלמו פעמיים.

יהודה אלבז: הערכתנו היא שזה יעלה לנו משהו כמו 120 עד 130 מיליון שקל בשנה נוספים.

יהודה אלבז: בסך הכול ההשקעה בתוכנית היא קרוב ל-200 מיליון שקל בשנה, ואני חושב שפה לפחות מגיעה תודה גדולה.

אופיר אקוניס: אבל, הסכום הזה תוקצב.

יהודה אלבז: תוקצב, בוודאי.

כרמל שאמה-הכהן: האם זה 200 מיליון חד פעמי?

יהודה אלבז: כל שנה.

כרמל שאמה-הכהן: 200 מיליון זה לא צחוק.

יהודה אלבז: לא, זה לא צחוק.

יהודה אלבז: אתה מגדיל את התדירות, אתה מגדיל את ההיצע.

יהודה אלבז: לדוגמה, חברת דן מגייסת עכשיו מאה נהגים נוספים.

יהודה אלבז: יהיה יותר שירות.

ישראל אייכלר: בגלל הגברת התדירות.

יהודה אלבז: בוודאי.

ישראל אייכלר: הצרכן לא מרוויח הרבה מהעובדה שכל שלוש דקות יוצא אוטובוס כאשר יש פקקים.

ישראל אייכלר: אם הכביש היה פנוי אז בוודאי שכשיש כל שלוש דקות אוטובוס אז זה כמו רכבת נוסעת.

ישראל אייכלר: אבל, תל אביב פקוקה.

יהודה אלבז: אנחנו מאוד נשמח אם תעזור לנו לקבל יותר נת"צים.

אופיר אקוניס: חבר הכנסת אייכלר, תל אביב לא פקוקה יותר מירושלים.

אופיר אקוניס: אתמול אי-אפשר היה להגיע מפה למקום סמוך.

אופיר אקוניס: אם יש לי אירוע במרכז בגין אני צריך לצאת שעה לפני.

ישראל אייכלר: צריך לקחת בחשבון בתכנון את זה שיש פקקים.

יהודה אלבז: אנחנו לוקחים את זה בתכנון.

יהודה אלבז: אנחנו מנסים להתגבר על הפקקים וזה לא פשוט.

יהודה אלבז: אני חושב שלא צריך לשכוח בתוכנית הזאת את הגורם העיקרי שיעשה את השינוי, ואלו הם נהגי האוטובוסים.

יהודה אלבז: הם עושים מאמץ עילאי לתפקד בצורה סבירה בתנאים לא פשוטים בגוש דן בשעות הלחץ.

יהודה אלבז: גם הם יצטרכו לעבור שינוי, וזה יהיה לא קל עבורם.

כרמל שאמה-הכהן: נעבור לחברי הכנסת.

כרמל שאמה-הכהן: בראש רשימת חברי הכנסת חבר הכנסת אופיר אקוניס, בבקשה.

אופיר אקוניס: תודה.

אופיר אקוניס: קודם כל, למען הגילוי הנאות, אדוני היושב-ראש, כאשר התחלתי לשמש כיושב-ראש הוועדה פניתי ליועצת המשפטית כדי לשאול אותה איך אני יכול לעסוק בנושא התחבורה הציבורית כשאבא שלי הוא גמלאי של חברת דן.

אופיר אקוניס: היא נתנה את אישורה המלא והמוחלט לעסוק ולשאול את השאלות ולהשתתף, וגם לנהל.

דב חנין: להיפך, אני חושב שיש פה מידה של מומחיות משפחתית.

אופיר אקוניס: אכן כך.

אופיר אקוניס: אבל, למען הגילוי, כדי שלא יהיה עניין של ניגוד עניינים, אני ביקשתי את אישורה וגם קיבלתי את אישורה של היועצת המשפטית הגברת בנדלר, ולכן אני כאן.

אופיר אקוניס: גם קיימנו כבר ישיבות רבות בנושא התחבורה הציבורית.

אופיר אקוניס: אני חושב שהרפורמה היא מבורכת בעיקרה' השינוי הוא מבורך.

אופיר אקוניס: את ציינת את בניית הקווים בגוש דן כטלאי על טלאי, וזה פשוט אולי כי גוש דן נבנה טלאי על טלאי, ובעיקר העיר תל אביב נבנתה טלאי על טלאי.

אופיר אקוניס: בוודאי הפועל היוצא היה תכנון הקווים במהלך השנים  כטלאי על טלאי.

אופיר אקוניס: השינוי הוא באמת מבורך.

אופיר אקוניס: אני לא רואה כאן נציגים רבים של ועדי השכונות.

אופיר אקוניס: אני נמצא כאן לא בגלל ההתנגדות לרפורמה או חלילה איזושהי אמירה שלילית כנגד משרד התחבורה או נגד החברות שמפעילות בקושי גדול.

אופיר אקוניס: אני גם רואה שמספר האוכלוסייה הולך וגדל הולך וגדל, אבל הביקוש לתחבורה הציבורית יורד.

אופיר אקוניס: זה כנראה מימוש חזונו של מנחם בגין של מכונית לכל פועל.

אופיר אקוניס: החזון הזה התממש.

קריאה: במקרה הזה זה היה פרס.

אופיר אקוניס: לא, אני מכיר שמר בגין אמר את זה.

אופיר אקוניס: אבל, אם גם פרס אמר את זה אז בסדר.

קריאה: הבעיה היא שזה יוצא פקק לכל פועל.

יהודה אלבז: אתה צריך להבין שגוש דן הוא המקום היחיד בארץ כרגע שבו מספר הנוסעים בתחבורה ציבורית יורד.

יהודה אלבז: בכל האזורים האחרים שבהם עשינו את הרפורמות האלה של שינוי בקווים ושינוי בכרטוס, יש צמיחה של מספר הנוסעים בתחבורה ציבורית.

יהודה אלבז: מכאן החשיבות המכרעת לעשות את השינוי עכשיו ולא לחכות.

יהודה אלבז: יש לעשות אותו, ולהשקיע עכשיו בתחבורה ציבורית.

אופיר אקוניס: לכן, אני מסכים שהרפורמה היא נחוצה.

אופיר אקוניס: אני מברך גם את החברות, וגם את שר התחבורה, את משרד התחבורה ואת כל מי שידו היתה ברפורמה הזאת.

אופיר אקוניס: אבל, אני אומר לך למה אני כאן.

אופיר אקוניס: אני כאן כנציג ציבור, חבר הכנסת אייכלר.

אופיר אקוניס: בחודשיים האחרונים היו אליי פניות רבות מאוד.

אופיר אקוניס: היו פניות בפייסבוק, והשיח הזה דרך הפייסבוק הוא דבר חדש, וגם לזה התייחסתי.

אופיר אקוניס: אבל, אני מדבר על פניות ישירות ממש בצורה ישירה של ועדי שכונות, של נציגי סטודנטים ושל אנשים מבוגרים.

אופיר אקוניס: מי בסוף משתמש בתחבורה הציבורית?

אופיר אקוניס: אלה לא האנשים שידם משגת או מקבלים רכב מן העבודה כמונו, חבר הכנסת אייכלר - אגב, רבים במדינה מקבלים כבר רכב מהעבודה – אלא הם אלה באמת אנשים מעוטי יכולת, צעירים, סטודנטים שמחפשים להגיע במהירות לאוניברסיטה, וכמובן מבוגרים.

אופיר אקוניס: יש גם את העובדים הזרים וגם הם צריכים לקבל שירות כלשהו.

אופיר אקוניס: בשמם אני מדבר פה.

אופיר אקוניס: האם יש מצב שאת חוזרת לשקף מצב קיים מול ארגון מחדש?

אופיר אקוניס: אני גם אגיד לך למה.

אופיר אקוניס: אני יודע פשוט לקרוא קצת מפות, וזה בעיה.

רות אמיר: המחשב נתקע, שנייה.

אופיר אקוניס: אני יכול להראות את זה, זה השקף הזה - זה מצב קיים מול ארגון מחדש.

אופיר אקוניס: זה נכון שהמערכת הזאת היא סבוכה, זה ספגטי מאוד סבוך באמת.

אופיר אקוניס: אבל, בארגון מחדש אני רואה על גבי המפה רחובות שלמים, וממש מרחבים שלמים שאין בהם פריסה של קו או צבע.

רות אמיר: זה רק הקווים הראשיים.

רות אמיר: אם תסתכל על פריסה גם של הקווים המקומיים אתה תראה שהפריסה לא השתנתה.

אופיר אקוניס: אני מסתכל על המפה הזאת.

רות אמיר: זו מפה אך ורק של הקווים הראשיים.

רות אמיר: אם הייתי מביאה את כל הקווים יחד לא היית רואה כלום.

יהודה אלבז: אחת מהבעיות במצב הקיים, ואני חושב שאנחנו צריכים להיות מודעים לכך, היא שבמצב הקיים אין היררכיה של קווים.

יהודה אלבז: היות וזו התפתחות היסטורית אז בסופו של דבר, הקווים הקיימים הם קווים שעושים הכול, גם את השירות העיקרי, גם את שירות הבוקר, גם את שירות המקומי מתחנה לתחנה, ונוסע שנוסע מרחקים ארוכים יותר מתעכב כי מישהו משתמש בקו כדי לעשות שתי תחנות.

יהודה אלבז: הקו עובר גם דרך השכונה ולא רק בצירים המרכזיים.

יהודה אלבז: בארגון מחדש הלכנו לפי העיקרון של היררכיית קווים.

יהודה אלבז: יש את הקווים הראשיים עם התדירות הגבוהה שמסתובבים ברחובות השכונות.

אופיר אקוניס: פה השאלה, ואני מודה לך שהעברת את השאלה.

אופיר אקוניס: בעוונותיי אני מכיר את קו 13, והייתי נוסע בו לבית-הספר.

אופיר אקוניס: אני לא מכיר קווים אחרים.

אופיר אקוניס: אבל, גם משכונות הדרום ומכל השכונות הגיעו תלמידים לגימנסיה הרצלייה שבמרכז תל אביב.

אופיר אקוניס: אני שואל אתכם, יכול להיות שתתנו תשובה חיובית.

אופיר אקוניס: אבל,  אני רוצה לוודא שלא יהיה מצב שבו רחובות כלשהם שהיום ניתן בהם שירות של חברות האוטובוסים, לא יהיה בהם השירות הזה והאוטובוסים שמגיעים למקומות מסוימים אליהם הם צריכים להגיע בהם פתאום ייעלמו.

אופיר אקוניס: שוב, סטודנטים, מבוגרים, צעירים, תלמידי בבתי ספר צריכים את השירות הזה.

אופיר אקוניס: זאת השאלה - האם יש רחובות שייעלמו מהם קווים שנוסעים היום?

רות אמיר: ב-99% מהמקרים זה לא המצב.

רות אמיר: יש שירות מקומי.

רות אמיר: אני אתן לך דוגמה.

רות אמיר: לדוגמה, היום קווים ראשיים עוברים ברחובות ריינס ושלמה המלך בתל אביב.

רות אמיר: אנחנו ריכזנו אותם בצירים הראשיים שזה בן יהודה, דיזינגוף, אבן גבירול.

רות אמיר: בריינס ובשלמה המלך יהיו קווים מקומיים.

רות אמיר: לדוגמה, קו 14 או קווים אחרים ייסעו שם כאשר חלק מהקווים המקומיים ינועו באמצעות מיניבוסים.

רות אמיר: חברת דן גם רכשה לאחרונה כ-47 מיניבוסים חדשים לצורך הפעלת התוכנית הזאת.

רות אמיר: לדוגמה, ברמת החייל וישגב,  ברחובות הפנימיים בתוך השכונה, רחוב מרקוס , יעברו קווים מקומיים כמו קו 6, קו 7. לא ייכנסו קווים ראשיים שנוסעים למרכז תל אביב בדיוק באותו - - -

אופיר אקוניס: תני גם דוגמה משכונות הדרום, ממעפילי אגוז, ברחוב מח"ל.

רות אמיר: בוודאי.

אופיר אקוניס: האם שם יישארו קווים שאפשר יהיה לצאת מהם ל- - -?

סטלה רות אבידן: ההיפך.

סטלה רות אבידן: חלק מהקווים נכנסים עכשיו לתוך השכונות.

לאה ורון: מה מקסימום הזמן של התדירות בקווים המקומיים?

רות אמיר: כל הקווים המקומיים ללא יוצא מהכלל פועלים בתדירות מינימאלית של שלוש יציאות בשעה.

רות אמיר: כלומר, כל 20 דקות.

רות אמיר: זה היה התדירות הנמוכה.

אופיר אקוניס: זאת השאלה שהטרידה אותי.

אופיר אקוניס: אני אצטרך לתת גם תשובות לאותם תושבים ולאותם סטודנטים ששאלו אותי - זאת השאלה.

אופיר אקוניס: הם רצו לדעת אם יהיה קו באותו רחוב שאליו הם רגילים.

אופיר אקוניס: אגב, לא רק בתל אביב, אלא כמובן גם בערים נוספות.

סטלה רות אבידן: יהיה קו.

סטלה רות אבידן: אבל, יכול להיות  שכדי להגיע לנקודה Y  או Z יצטרכו לעשות העברה.

רוברט טיבייב: חבר הכנסת חנין, תרשה לי לתת זכות דיבור גם למוזמנים.

דב חנין: אני תמיד מרשה לך.

רוברט טיבייב: תודה, דבר.

רוברט טיבייב: סטלה אבידן, בבקשה.

סטלה רות אבידן: למי שלא מכיר, שנים רבות אני מרכזת את ועדת התחבורה של הפורום הירוק של הקואליציה של ארגוני הסביבה וועדי שכונות.

סטלה רות אבידן: אנחנו מברכים על כך שסוף סוף רה-הארגון יוצא לדרך.

סטלה רות אבידן: זה לא קל.

סטלה רות אבידן: אנשים רגילים להרגלי נסיעה בקווים הקיימים וקשה להם להבין את השינוי החדש.

סטלה רות אבידן: אבל, בסך הכול, סוף סוף יש ראייה מערכתית לכל הצרכים, וניסיון לשפר את התחבורה הציבורית.

סטלה רות אבידן: העיר נחנקת, צריך להקטין את כמות השימוש ברכב הפרטי.

סטלה רות אבידן: התקוות שלנו תלויות פה.

סטלה רות אבידן: ברור שאם יהיו נת"צים, כמו שאומרים פה חברי הכנסת, זה יהיה עוד יותר טוב כי אז תהיה משמעות אמיתית לתדירויות.

אופיר אקוניס: הבעיה היא לא בנת"צים, הבעיה היא בחוסר האכיפה בנת"צים.

סטלה רות אבידן: גם, זו נקודה אחרת.

אופיר אקוניס: אני כמובן מסכים איתו שצריך להרחיב את הנת"צים.

אופיר אקוניס: אבל, גם צריך לאכוף שם.

אופיר אקוניס: מר אלבז לא אוכף, הוא סוג של רגולאטור.

אופיר אקוניס: אבל, איפה הגוף האוכף פה?

אופיר אקוניס: גברתי מנהלת הוועדה, הגוף האוכף לא נמצא פה.

אופיר אקוניס: אני חייב להגיד לכם שהוא נמצא שנים באותה נקודה.

אופיר אקוניס: חבל שאין פה נציג של משטרת התנועה.

לאה ורון: הנושא לא היה משטרת התנועה, הנושא היה השינויים במערכת הקווים.

לאה ורון: הנושא של אכיפה יידון ב- - -

סטלה רות אבידן: נכון שיש הרבה בעיות גם בגלל שמדובר בחיים בעיר אורבאנית.

סטלה רות אבידן: אם העבירו את מרכז קופת חולים של ההסתדרות למגדלי המאה אז צריכים לבדוק עכשיו שכל הקווים מגיעים לשם.

סטלה רות אבידן: אנחנו, הארגונים, נמצאים עם יד על הדופק יחד עם נתיבי איילון.

סטלה רות אבידן: יש לנו דו-שיח שוטף.

סטלה רות אבידן: רותי לא אמרה את זה, אבל סוכם ששלושה חודשים אחרי תחילת התוכנית, אחרי החופש הגדול והחגים כאשר הדברים מתייצבים, כל תלונות הציבור שהגיעו עד היום ייבדקו שוב יסודית, ואז יתבצעו השינויים הדרושים בהתאם.

אופיר אקוניס: האם יהיה מרכז מידע?

רות אמיר: קודם כל, יהיה אצלנו מוקד עם אינטרנט כמו שאמרתי.

רות אמיר: אני שכחתי לציין שיהיה אצלנו חדר מצב עם אתר אינטרנט ואפשר יהיה לעשות בו גם צ'טים, כפי שאמרתי.

אופיר אקוניס: או גם מענה קולי, לא רק אינטרנט.

רות אמיר: מענה קולי מופעל על-ידי מוקד של משרד התחבורה של חברת דן ושל חברת אגד.

רות אמיר: הם ייתנו מידע מלא.

רות אמיר: כפי שסטלה אמרה, אנחנו מתכוונים לבחון.

רות אמיר: ברור שיהיו גם דברים בשטח שיתגלו כלא מתאימים וכלא נכונים או תלונות של תושבים.

רות אמיר: כחודשיים-שלושה אחרי שהמערכת תתייצב, אנחנו נבחן את המערכת ונערוך את התיקונים הדרושים ביום אחד כדי לא ליצור עוד זעזועים ושינויים במערכת.

סטלה רות אבידן: כרגע מתנהלת איזושהי מערכת מקבילה של ארגוני הסביבה מול בקשות מצד השכונות על מנת לעשות פעילות.

סטלה רות אבידן: אנחנו מצפים שהתוכנית לא רק תעביר סוף סוף אנשים מרכב פרטי לתחבורה ציבורית, אלא שהיא סוף סוף תגרום לכך שתהיה התקדמות בתוכנית הכרטיס החכם שכל כך ציפינו לה.

סטלה רות אבידן: זה גרם לכך שסוף סוף עושים מרכז מודיעין משותף.

סטלה רות אבידן: זה לא מה שהיה רצוי, אבל זה מה שיהיה.

אופיר אקוניס: זה מה שמשרד התחבורה עושה.

סטלה רות אבידן: האם אתה יודע כמה שנים מדברים ומדברים?

סטלה רות אבידן: עכשיו אין ברירה.

סטלה רות אבידן: אנחנו מצפים לשיפור.

גבי נבון: הוא כבר קיים.

סטלה רות אבידן: כלומר, התוכנית הזאת מוציאה הרבה הרבה צרכים חדשים לצורך קידום התחבורה.

סטלה רות אבידן: ברור שהציפייה שלנו היא שראשי הערים באזור לא יפחדו מהציבור, ויינתנו נת"צים ושתהיה אכיפה.

סטלה רות אבידן: אני רוצה שהוועדה כן תוציא מפה קריאה לראשי הערים לא להסתתר, ולהגיד שהם תומכים בתוכנית כי זה חשוב.

סטלה רות אבידן: זה ירגיע את התושבים שפוחדים.

סטלה רות אבידן: אבל, אני לא יודעת מי מפחד יותר, האם ראשי הערים או התושבים?

סטלה רות אבידן: אז בבקשה שתצא קריאה לראשי הערים.

רוברט טיבייב: תודה לגברת סטלה אבידן.

רוברט טיבייב: בבקשה האינטליגנט של הכנסת דב חנין.

דב חנין: אדוני היושב-ראש, תודה רבה.

ישראל אייכלר: מועמד לראשות עיריית תל אביב

דב חנין: כן, גם זה לשם גילוי נאות.

דב חנין: קודם כל, כמובן ברכות.

דב חנין: מאחורי התוכנית הזאת שמובאת אלינו היום נמצא מאמץ עצום של שנים שנערך על-ידי צוות מקצועי ובשיתוף פעולה עם ארגוני סביבה ודיאלוגים והידברויות, והרבה הרבה כאבי ראש.

דב חנין: אני חייב לכולכם ברכות גדולות על המאמץ הגדול וגם על התוצאות, וקודם כל כמובן לצוות במשרד התחבורה שהוביל את העניין, לרותי וכל האחרים, וליהודה שנותן גיבוי לעניין.

דב חנין: צריך אולי לשפר ולחזק את שיתוף הפעולה עם חברות התחבורה הציבורית שהן שחקניות מפתח פה.

דב חנין: נעשה דיאלוג גם עם העיריות, ואני מברך את כולם.

דב חנין: אני כמובן אזכיר את עיריית תל אביב כדי שלא יגידו שלא הזכרתי.

דב חנין: אני מברך את כולם.

דב חנין: אדוני היושב-ראש, היה גם מאבק ציבורי למען שינוי בתחבורה הציבורית בתל אביב, ואני חושב שגם הוא תרם לאווירה יותר תומכת.

דב חנין: אני אזכיר את תוכנית "מהיר בעיר" שתנועת "עיר לכולנו" יזמה, וניהלה עליה קמפיין.

דב חנין: אני רואה כמה מהדברים שמופיעים בתוכנית שבהחלט עולים בקנה אחד עם העקרונות של התוכנית שגם "עיר לכולנו" הציגה.

דב חנין: תמונה הרקע שהוצגה כאן היא תמונה מדאיגה.

דב חנין: 25% ירידה לאורך השנים לנפש בשימוש בתחבורה ציבורית היא תמונה בעייתית.

דב חנין: כולנו יודעים שגוש דן ותל אביב יפו זו עיר שסובלת ממשבר תחבורתי קיצוני.

דב חנין: המופעים שלו זה לא רק זיהום אוויר, אלא גם פקקים, גם מצוקת חניה מאוד קשה.

דב חנין: זה עיר ואזור שסובלים מהתמכרות קיצונית לרכב פרטי, ואת ההתמכרות הזאת צריך לרפא.

דב חנין: הדרך לרפא אותה היא באמצעות יצירת אלטרנטיבה.

דב חנין: הרעיון המרכזי של הארגון מחדש הוא רעיון מאוד נכון, אדוני היושב-ראש.

דב חנין: מרכזה של אלטרנטיבה של תחבורה ציבורית כמו שחבר הכנסת הורוביץ פעם הראה לכולנו בסרט שהוא עשה עוד כאיש טלוויזיה, מרכזה של מערכת מודרנית של תחבורה ציבורית היא לא רכבות תחתיות ופרויקטים של עשרות שנים, אלא מערכת של אוטובוסים מהירים.

דב חנין: זה נכון יותר, זה מהיר יותר, זה אפשרי יותר, זה זול יותר, זה עובד יותר בניסיונות בעולם, וטוב שאנחנו מתחילים לעשות את זה גם בארץ.

דב חנין: הארגון מחדש הוא חוליה מרכזית, רציונאליזציה של הקווים שהיום נראים כמו ציור של ילד עצבני במיוחד, והילד קצת נרגע בציור החדש.

דב חנין: הוא מתבגר קצת.

דב חנין: כמובן שיש פה כמה מרכיבי מפתח נוספים.

דב חנין: כמו שאמר חבר הכנסת אייכלר, אם כל האוטובוסים ינועו בתדירות אבל ייתקעו בפקק, לא עשינו שום דבר, וכולנו מאוד נתמרמר.

דב חנין: לכן, אני מברך על זה שיש כמה נת"צים חדשים: המלך ג'ורג', באבן גבירול התקדמות.

דב חנין: צריך יותר.

אופיר אקוניס: איך תגיע במכונית הביתה?

דב חנין: יש לזה פתרונות.

דב חנין: חבר הכנסת אקוניס, בתל אביב אני נוסע בתחבורה ציבורית.

דב חנין: אני מציע לכולנו לעשות כך.

דב חנין: צריך יותר נת"צים, צריך יותר אכיפה בנת"צים.

דב חנין: אני מציע שהוועדה תעסוק בנושא הזה כי מה שקורה בתחום הנת"צים היום הוא לא מספק.

דב חנין: צריך ללחוץ על העיריות לאפשר יותר נת"צים.

דב חנין: אני מברך על מה שנעשה, אבל צריך עוד יותר כדי שהמערכת הזאת תנוע מהר, ותיתן לאנשים סיבה להגיד: בעיר אני לא נוסע ברכב פרטי, בעיר אני נוסע באוטובוס – זו המטרה.

דב חנין: זו התחלה של מהפכה שתהיה גם מהפכה פסיכולוגית.

דב חנין: היא לא תהיה קלה, יהיו הרבה קשיים בדרך.

דב חנין: אני חושב שכולנו צריכים לתת פה גם גיבוי, וגם רוח גבית.

דב חנין: בהקשר הזה אני חייב לומר שאני מוטרד גם מהדברים שאתה מוטרד, כי גם אני מקבל פניות כאלה.

דב חנין: אתמול שמענו בוועדה הזאת את יושב-ראש אגודת הסטודנטים של אוניברסיטת תל אביב שאומר בשם הסטודנטים: אנחנו מחוץ לתמונה, וזה לא טוב.

דב חנין: זה לא טוב.

דב חנין: אני אומר את הדברים כי אנחנו צריכים את הציבור.

דב חנין: בלי הציבור אנחנו לא נצליח.

דב חנין: לסיום, תל אביב היא מרכז המערכת הזאת, והיא עיר שיש לה ראש עירייה רב יכולת.

דב חנין: אבל, כולם צריכים להפנים, וגם ראש העיר צריך להפנים, שהעיר תל אביב היא לא בסיס של חיל האוויר.

דב חנין: בסיסים של חיל האוויר מנהלים בדרך אחת, ועיר שיש בה ציבור מנהלים בדרך אחרת.

דב חנין: צריך להתייעץ איתו, לעדכן אותו, לספר לו.

ישראל אייכלר: מתי הבחירות לראשות העיר?

דב חנין: אני מציע לא להמתין לבחירות, אלא לעשות את השינוי עוד לפני.

רוברט טיבייב: תודה לחבר הכנסת דב חנין.

רוברט טיבייב: גברת רז איתן, בבקשה.

רוברט טיבייב: אני מבקש מכולם לקצר.

רז איתן: שלום, שמי רז ואני מארגון "מגמה ירוקה" שהוא ארגון סטודנטים.

רז איתן: קודם כל, אני רוצה להצטרף לדבריה של סטלה.

רז איתן: אנחנו תומכים בתוכנית.

רז איתן: אנחנו חושבים שהתוכנית הזאת היא תוכנית טובה שתביא לשיפור.

רז איתן: העניין הוא שיש כמה בעיות שעדיין מאוד מטרידות אותנו, ולא נמצא להן פתרון אמיתי.

רז איתן: אני סטודנטית, ואני נמצאת ממש בקו התפר של ההחלטה האם לרכוש רכב ולכמה שנים?

רז איתן: הרי ברור היום שכל מי שרוצה להגיע לאן שהוא, יהיה חייב בסופו של דבר לקנות רכב, אולי פרט לחבר הכנסת דב חנין.

רז איתן: אבל, אני ממש מוטרדת מהעניין שהתוכנית הזאת תצא לפועל ועדיין לא כל הבעיות נפתרו.

רז איתן: למשל, אם היום אנחנו עולים על קו 25 שהיה חלק מהפעימה הראשונה וכבר בוצעה בו התוכנית, אז התדירות שלו בפועל היא לא באמת גבוהה כפי שכתוב בנייר.

אופיר אקוניס: מה שהיא אומרת הוא דבר חשוב ביותר.

אופיר אקוניס: היא אומרת שהפיילוט שעליו דיברת כשל.

רות אמיר: ביחס לתדירות שלו לפני אוגוסט 2010, התדירות מאוד השתפרה.

רות אמיר: היא כנראה לא השתפרה מספיק.

אופיר אקוניס: כדאי לשמוע את הגברת שנוסעת.

רז איתן: אני יכולה לומר בוודאות שזמן ההמתנה הממוצע לא עומד על שתי דקות, שלא נדבר על העומס שיש בקו.

רז איתן: כמו כן, מספר היציאות לא מספיק.

רז איתן: לגבי האכיפה – אני באמת מבקשת שיתייחסו לעניין הזה פה בצורה רצינית.

רז איתן: ברגע שאין אכיפה בנתיבים לתחבורה ציבורית, באמת שאין משמעות לתדירות.

רז איתן: הייתי רוצה שמכאן תצא קריאה למשטרת ישראל לפתור את הבעיה הזאת.

רז איתן: משום מה עניין האכיפה של נת"צים נחשב לפעילות משטרתית מאוד מאוד לא נחשבת בקרב השוטרים, וצריך יהיה לפתור את זה.

רז איתן: בנוסף, לגבי מידע בתחנות – גם לפי התוכנית החדשה פיזית אין מקום לשילוט, למפות, ללוחות זמנים.

רז איתן: איך אדם שמגיע לתחנה אמור לדעת מתי הקו מגיע, ולאן הוא נוסע?

רז איתן: שוב, אני רוצה להדגיש שאנחנו באמת תומכים בתוכנית.

רז איתן: אנחנו מאוד מבקשים שהיא לא תתעכב עוד הפעם.

רז איתן: אנחנו ראינו שהיא מתעכבת כבר למעלה משמונה שנים.

רז איתן: אם היא תתעכב שוב פעם אין לדעת מתי היא תצא לפועל.

כרמל שאמה-הכהן: תודה רבה.

כרמל שאמה-הכהן: חבר הכנסת ישראל אייכלר, בבקשה.

ישראל אייכלר: אני רוצה להצטרף לברכות למשרד התחבורה על כך שהתחיל להשקיע הרבה מחשבה ומשאבים למען התחבורה הציבורית.

ישראל אייכלר: כמי שמייצג ציבור שבחלקו הגדול, אולי אפילו ברובו, משתמש בתחבורה הציבורית בכל רחבי הארץ, אני רואה חשיבות גדולה בייעול ובשיפור התחבורה הציבורית.

ישראל אייכלר: יחד עם זאת, הקונספציה של שיטת המעברים מתאימה מאוד לצעירים, לרווקים ולאנשים בריאים.

ישראל אייכלר: השאלה היא, האם אנחנו לא יודעים שחלק מהגדול מהמשתמשים בתחבורה ציבורית הם אנשים קשישים, ילדים, משפחות עם מזוודות, עם עגלות ועם ילדים?

ישראל אייכלר: שיטת המעברים גורמת להם לברוח לרכב הפרטי או למוניות – זה באופן כללי.

ישראל אייכלר: לגבי נושא תל אביב – קיבלתי תלונות רבות מתושבי תל אביב על החלפת קווי האוטובוסים מתל אביב לבני ברק.

ישראל אייכלר: לפי מה שהם כותבים, דרום ומרכז תל אביב נותקו מקו ישיר לבני ברק, וישנן שכונות חרדיות בתוך תל אביב – ויש כאלה – שהתחבורה התרחקה מהן והוקשתה עליהן לכיוון תל אביב.

ישראל אייכלר: יחד עם הברכות, אני רוצה שישבו איתם.

ישראל אייכלר: יהודה אלבז אמר שבכל הערים יש עלייה בשימוש בתחבורה הציבורית, ורק בתל אביב יש ירידה.

ישראל אייכלר: אבל, אני חושב שיש שימוש רב בקרב הציבור החרדי בתחבורה הציבורית בתל אביב.

ישראל אייכלר: אני רוצה שישבו איתם ויסדרו.

רות אמיר: ישבנו איתם ביום ראשון השבוע.

רות אמיר: גבי ואני ישבנו עם הרב לוברט ואנשיו, וסיכמנו.

רות אמיר: הראנו להם את התוכנית.

רות אמיר: הם דאגו שהקשר נפגע, ואחרי שהם ראו את התוכנית הם אמרו שהמצב משביע את רצונם.

ישראל אייכלר: גם מדרום תל אביב ומרכז?

רות אמיר: גם מהדרום, גם מהצפון וגם מהמרכז.

יהודה אלבז: גם סיכמנו איתם להוסיף תחנות לקווים קיימים העיקר שיקבלו שירות.

גבי נבון: ישבנו עם הרב לוברט, הרב בנימין, ואליהו.

ישראל אייכלר: אני מודה לכם על זה, תודה.

כרמל שאמה-הכהן: שלמה בורה מנהל חברת מוניות קו 16.

שלמה מולה: צהרים טובים לכולם.

שלמה מולה: אני רוצה לציין כמה דברים.

שלמה מולה: ראשית, עלות כל התוכנית הזאת היא 200 מיליון שקל.

שלמה מולה: אבל, יש מוניות שירות שלא יסרבלו את הנוסע, לא יורידו אותו ולא יעלו אותו.

שלמה מולה: לא ביקשנו סובסידיה בשלב זה.

שלמה מולה: אנחנו מבקשים שתפתחו בפנינו את האפשרויות, אנחנו ניקח את הנוסע מיעד ליעד ולאן שהוא צריך.

שלמה מולה: לא ביקשנו על זה כסף ולא כלום.

שלמה מולה: ציינה פה גברת רותי אמיר שברכבת ישראל נוסעים 70,000 נוסעים ביום, ושבמוניות השירות 120,000.

שלמה מולה: זה סקר שנערך ב-2008.

שלמה מולה: אני אומר לך פה שמוניות השירות מסיעות פי 3 מרכבת ישראל, ואנשים לא אוהבים נסיעה במונית, אלא אוהבים את מוניות השירות.

שלמה מולה: משרד התחבורה עושה את כל התוכניות, אנחנו חלק מהתוכנית הזאת.

שלמה מולה: יהודה אמר אתמול פה בוועדה שמוניות השירות הן חלק בלתי נפרד מהתחבורה הציבורית.

שלמה מולה: אבל, לא דיברו איתנו בכלל על זה.

שלמה מולה: איפה אנחנו פה?

שלמה מולה: כל דקה יוצא אוטובוס, ואין שום בעיה.

שלמה מולה: גם אנחנו רוצים אפשרות לתת שירות לציבור בצורה הרבה יותר יעילה, אבל אנחנו כבולים על-ידי משרד התחבורה.

שלמה מולה: אני הייתי רוצה שיהודה יגיב על זה.

כרמל שאמה-הכהן: תודה.

כרמל שאמה-הכהן: חבר הכנסת ניצן הורוביץ, בבקשה.

ניצן הורוביץ: קודם כל, אני רוצה להגיד תודה לעובדי משרד התחבורה ולצוות המקצועי פה.

ניצן הורוביץ: זוהי תוכנית רצינית ביותר.

ניצן הורוביץ: באמת אחרי שנים, זה אחד הדברים שהוזנחו.

ניצן הורוביץ: אמר שר התחבורה שסיפור התחבורה הציבורית בגוש דן זה אולי המחדל הגדול ביותר בכל ממשלות ישראל לדורותיהן, והתוכנית הזאת מבטאת שינוי כיוון.

ניצן הורוביץ: יהודה, באמת שאפו.

ניצן הורוביץ: יהיו בעיות, יהיו מחלוקות, ויהיו לנו הערות.

ניצן הורוביץ: אבל, זה כיוון, וכך צריך ללכת.

ניצן הורוביץ: כי משהו כמו 300,000 מכוניות חדשות עולות על הכבישים בישראל כל שנה.

ניצן הורוביץ: כל שנה תוספת של 170,000 – 180,000 מכוניות חדשות לגוש דן.

ניצן הורוביץ: אנחנו נעמוד בפני התפוצצות פה.

ניצן הורוביץ: זה לא רק עניין של זיהום אוויר, ורעש ופקקים, ואובדן שעות עבודה ומיליארדים למשק.

ניצן הורוביץ: זה תאונות דרכים, זה תשתיות בלתי נגמרות.

ניצן הורוביץ: זה דברים שאי-אפשר לסבול בשטח כזה.

ניצן הורוביץ: העתיד הוא תחבורה ציבורית.

ניצן הורוביץ: זה כבר היה צריך להיות האתמול, אבל אנחנו גוררים וסוף סוף אנחנו רואים כאן התקדמות יפה.

ניצן הורוביץ: כמו שציינו כאן, התוכנית – ואני אדגיש את זה – תקום או תיפול על סיפור התדירות והנת"צים.

ניצן הורוביץ: לכן, אני ביקשתי שתסבירי לגבי אבן גבירול.

ניצן הורוביץ: אבל, אבן גבירול זה רק ציר אחד, גם יצחק אלחנן שהוא רחוב קטן בסך הכול.

ניצן הורוביץ: צריך שעיקר המפה שלכם, ה-grid  הזה של הקווים החדשים ישב על נת"צים של קווים ייעודיים, אחרת לא תהיה תדירות, לא תהיה יעילות, לא יהיה שירות, לא יהיה שימוש.

ניצן הורוביץ: כשהאוטובוס מתחרה עם המכונית על אותו פקק בכביש אז למה שאני אשב באוטובוס?

ניצן הורוביץ: למה לי?

ניצן הורוביץ: אני אשב באוטו.

ניצן הורוביץ: לכן, גם הפנייה כאן – ואני אחדד – לראש הערים, ובמיוחד לעיריית תל אביב.

ניצן הורוביץ: אני מזהה התנתקות מהגישה הקשוחה הקודמת, ובכל זאת יש איזה שינוי.

ניצן הורוביץ: צריך ללכת בצעד יותר מתבקש והגיוני, וללכת לפריסה של נת"צים הרבה יותר רחבה בתל אביב-יפו.

ניצן הורוביץ: חבר הכנסת אקוניס, לגבי אבן גבירול – אבן גבירול עם שלושה נתיבי נסיעה בכל כיוון.

ניצן הורוביץ: אחד יהיה נת"צ לתחבורה ציבורית.

ניצן הורוביץ: עדיין יהיו לך שני נתיבים בסך הכול.

ניצן הורוביץ: ארבעה נתיבי מכוניות באבן גבירול זה די והותר.

ניצן הורוביץ: הייתי בלונדון, ובאוקספורד סטריט שבמרכז לונדון הצרו את הרחוב, ועשו נתיב אחד שהוא כמעט כולו רק נת"צ.

ניצן הורוביץ: עם כל הכבוד לאבן גבירול, אם לוקחים נתיב אחד לתחבורה ציבורית זה רק יעזור.

אופיר אקוניס: אני שאלתי על קינג ג'ורג', ולא על אבן גבירול.

ניצן הורוביץ: תל אביב בנויה בצורה כזאת שאתה בכל זאת צריך להעביר מדרום לצפון.

ניצן הורוביץ: יש צוואר בקבוק בקינג ג'ורג'.

ניצן הורוביץ: אתה לא יכול גם שם לתקוע מכוניות, אחרת באמת לתוכנית לא יהיה שום היגיון.

ניצן הורוביץ: באמת, מכאן קריאה לראש עיריית תל אביב, ולראשי ערים אחרים להקצות נת"צים.

ניצן הורוביץ: לגבי האכיפה – חד משמעית.

ניצן הורוביץ: לצערי, רק למשטרה יש סמכויות ולא לעירייה.

ניצן הורוביץ: אבל, אכיפה בנת"צים היא אכיפה בסך הכול פשוטה.

ניצן הורוביץ: אפשר באמצעות מצלמות וכו'.

ניצן הורוביץ: גם לגבי תפיסת הנת"צ על-ידי רכב פריקה וטעינה, ודברים מהסוג הזה.

ניצן הורוביץ: אני מאמין שברגע שהתוכנית תרוץ בסך הכול נראה שיפור הדרגתי, והציבור יאמר את דברו.

ניצן הורוביץ: אני חייב לומר עוד מילה אחת לגבי עתיד התחבורה הציבורית בישראל.

ניצן הורוביץ: אנחנו לא יכולים לבקש מאנשים, אדוני היושב-ראש, להשאיר את הרכב או לוותר על רכב ברגע שיום וחצי בשבוע, ודווקא על היום החופשי, אין תחבורה ציבורית.

ניצן הורוביץ: אני יודע שחבר הכנסת אקוניס בקואליציה עם מפלגות חרדיות.

ניצן הורוביץ: אבל, לא צריך לתפוס את זה בצורה כזאת.

ניצן הורוביץ: לא יהיה עתיד לתחבורה הציבורית בישראל אם לא תהיה תחבורה ציבורית בשבת.

ניצן הורוביץ: אפשר להתאים את זה.

ניצן הורוביץ: לא צריך להעביר קווים בבני ברק.

ניצן הורוביץ: אפשר לעשות שינויים – חבר שחבר הכנסת אייכלר הלך.

ניצן הורוביץ: אפשר לעשות כמו שעושים בחיפה במקומות מסוימים.

ניצן הורוביץ: צריך להבין את זה.

ניצן הורוביץ: זה לא שאנשים נשארים בבית ושומרים את השבת.

ניצן הורוביץ: הם נוסעים אלא שהם נוסעים באוטו.

ניצן הורוביץ: מי שאין לו אוטו הוא באמת בנחיתות פה.

אופיר אקוניס: אגב, את הסטאטוס-קוו הזה לא קבעה ממשלתנו, אלא קבע אותו דוד בן גוריון.

אופיר אקוניס: לא מתביישים בו.

אופיר אקוניס: גם כאשר מפלגתך היתה בממשלה לא עשיתם כלום בעניין.

ניצן הורוביץ: לא ניגחתי אתכם.

ניצן הורוביץ: אתה צודק, זה כל ממשלות ישראל.

ניצן הורוביץ: אבל, אם אנחנו כאן בחשיבה של עתיד חדש לתחבורה הציבורית, צריך להבין שבשום מקום אתה לא יכול יום וחצי בשבוע שהוא היום החופשי שבו אנשים מטיילים, נוסעים ומבקרים משפחה, להשבית את התחבורה הציבורית.

ניצן הורוביץ: זה לא קיים בשום מקום בעולם, ולכן זה דבר שיתקע את התחבורה הציבורית.

ניצן הורוביץ: אנחנו חייבים להבין את זה, ולהתמודד עם זה.

ניצן הורוביץ: יש דרכים להתמודד.

ניצן הורוביץ: יש גם הצעות מצד כל מיני גורמים, כולל גורמים דתיים, לעשות את זה בצורה מסוימת שלא תפגע, וכן לשמור על הצביון הכללי.

ניצן הורוביץ: אני בעד צביון של שבת, אבל אפשר לעשות בצורה מסוימת.

ניצן הורוביץ: שוב, תודה לצוות המקצועי ולאנשי החברות.

ניצן הורוביץ: כל הכבוד לכם.

כרמל שאמה-הכהן: ממש בקצרה, כי הזמן קצר מאוד.

כרמל שאמה-הכהן: חנוך זיידמן מעיריית בני ברק, בבקשה.

חנוך זיידמן: שמי חנוך זיידמן, ואני מנהל אגף תשתיות בעיריית בני ברק.

חנוך זיידמן: העיר בני ברק היא משתמשת גדולה מאוד בתחבורה ציבורית, והיא צרכנית גדולה מאוד של תחבורה ציבורית.

חנוך זיידמן: ראש העיר הרב יעקב אשר מקדיש תשומת לב רבה לעניין.

חנוך זיידמן: אנחנו ניהלנו משא ומתן ארוך עם משרד התחבורה ונתיבי איילון בנושא, והגענו להסכמות כמעט בכל הנושאים.

חנוך זיידמן: ההסכמה הראשונה היא שהקווים הפנימיים של העיר לא משתנים וזה באמת כדי לא לסבך את התושבים.

חנוך זיידמן: הקווים האחרים שקשורים לתל אביב, כמו שהעלה פה חבר הכנסת אייכלר, או שנוסעים מגבעת שמואל לאוניברסיטת תל אביב דרך בני ברק יש בהם - - -

כרמל שאמה-הכהן: נא לסכם, בבקשה.

חנוך זיידמן: תודה.

כרמל שאמה-הכהן: רפי שמואל, מנכ"ל חברת דן.

שמואל רפאלי: תודה – רפאלי שמואל.

שמואל רפאלי: חבר הכנסת הורוביץ, אנחנו מפעילי תחבורה ציבורית, ואני יכול לומר לך שהנהגים לא רוצים לעבוד במוצאי שבת.

שמואל רפאלי: אנחנו צריכים לכפות עליהם לעבוד בצאת השבת, לא בשבת.

שמואל רפאלי: זה לא פשוט להחזיק נהגים, כולם רוצים מנוחה בשבת.

שמואל רפאלי: צריכים להבין שחברת דן היא השחקן המרכזי.

שמואל רפאלי: השינוי הוא ל-350,000 נוסעים.

שמואל רפאלי: מדובר על זה שאנחנו צריכים ללמד כ-1,100 נהגים את הקווים מחדש.

שמואל רפאלי: אנחנו הולכים להוסיף כ-80 אוטובוסים נוספים.

שמואל רפאלי: אנחנו קולטים מעל 120 נהגים, כמו שאמר יהודה, בימים אלה.

שמואל רפאלי: אנחנו היינו שותפים מלאים לתוכנית, לשינויים.

שמואל רפאלי: כשאני מדבר על 350,000 נוסעים, אז זה לא רק חששות של הנוסעים אלא זה גם חששות שלנו.

שמואל רפאלי: אני מאמין שלאחר שנצא לדרך עם התוכנית הגדולה הזאת שלא נעשתה מעולם, יהיו תיקונים, נעשה תיקונים, נקשיב לאזרחים.

שמואל רפאלי: בסך הכול, חברת דן היא השחקן הבאמת מרכזי.

שמואל רפאלי: 350,000 נוסעים זה לא דבר פשוט.

שמואל רפאלי: הנושא הוא כבד מאוד, אבל אנחנו מאמינים שיחד עם משרד התחבורה נצליח להצעיד את זה קדימה ושהציבור ייהנה מתחבורה יותר טובה.

שמואל רפאלי: תודה.

כרמל שאמה-הכהן: תודה.

כרמל שאמה-הכהן: אביטל סער, יועץ ראש העיר גבעתיים.

אביטל סער: צהריים טובים.

אביטל סער: ברשותכם, אתייחס רק לנקודה קטנה בכל הרפורמה הזאת שהיא רפורמה מצוינת בסופו של דבר, וכמובן ברכות.

אביטל סער: גבעתיים היא עיר קטנה, עם דרישות צנועות.

אביטל סער: שמעתי שהיו עיריות שניהלו משא ומתן מול משרד התחבורה והחריגו להם שישה קווים.

אביטל סער: אנחנו מבקשים שתחריגו בסך הכול קו אחד, את הקו הסטודנטיאלי בגבעתיים, קו 45, וזאת מסיבה פשוטה.

אביטל סער: שוב, גבעתיים היא עיר קטנה, בסך הכול קילומטר על שתיים בלב המטרופולין.

אביטל סער: יש קו אחד, קו 45, שמחבר אותה למוסדות ההשכלה הגבוהה באזור שזה בר אילן מצד אחד, ואוניברסיטת תל אביב מצד שני.

אביטל סער: הקו הזה מפוצץ.

אביטל סער: עשינו גם בדיקות מדגמיות של העירייה, וב-99% מהמקרים ראינו אוטובוסים מלאים.

אביטל סער: אופיר, דיברת קודם על הפייסבוק שלך.

אביטל סער: תיבת הפייסבוק של ראש עיריית גבעתיים מפוצצת בכחמש מאות פניות.

אביטל סער: בפייסבוק זה בן אדם, וזה לא עצומה שאתה יכול לחתום עליה אלף פעמים.

אביטל סער: חמש מאות צעירים תושבי גבעתיים מתחננים לא לבטל להם את הקו הזה.

אביטל סער: כי כשאתה לוקח אותם ומייבא אותם לכל הקווים הקטנים, מקו מרכזי בתוך העיר לקווים קטנים מחוצה להם, בסופו של דבר אתה תטרטר אלפי סטודנטים מרמת גן וגבעתיים בכמה קווים, וזה עם כל הכבוד לכך שמבטיחים פעם בדקה אוטובוס.

אביטל סער: אתה לא יכול להבטיח להם בסופו של דבר דרך יעילה ופשוטה להגיע לאוניברסיטה.

אביטל סער: אני יודע שאנחנו נפגשים איתכם עוד כמה ימים בתקווה שנמצא פתרון.

אביטל סער: אמרתי שאם אנחנו כבר פה אולי נוכל חסוך את הפגישה ותסכימו לבטל.

כרמל שאמה-הכהן: למה?

כרמל שאמה-הכהן: הפגישות איתם נעימות.

כרמל שאמה-הכהן: תודה.

רות אמיר: ביום חמישי אנחנו נפגשים פגישה נוספת עם נציגי אגודת הסטודנטים.

רות אמיר: נפגשתי איתם כבר ארבע פעמים.

רות אמיר: אנחנו נתייחס לסקר שביצענו במיוחד לבקשת אגודת הסטודנטים בשבוע שעבר בקו 45 ולממצאים שלו.

כרמל שאמה-הכהן: תודה.

כרמל שאמה-הכהן: אורי רשטיק, סגן יושב-ראש אגודת הסטודנטים, דקה.

אורי רשטיק: גילוי נאות – אני גם חבר מועצת העיר בגבעתיים, ואני משמש פה בכובע כפול.

אורי רשטיק: קודם כל, אני מברך על התוכנית.

אורי רשטיק: יש בה המון המון אספקטים חיוביים, גם בנושא המעברים, וגם בנושא הגדלת הטבעות.

אורי רשטיק: דובר פה על יד ביד עם אגודת הסטודנטים.

אורי רשטיק: אני חייב להגיד שבניגוד לגופים או עיריות אחרות שנעשה איתם משא ומתן, לא נעשה שום משא ומתן עם אגודת הסטודנטים.

אורי רשטיק: באתם, הצגתם תוכנית, אמרתם: תקבלו אותה.

אורי רשטיק: כשבאנו אליכם עם בקשות והסתייגויות אז לכל הפחות גלגלתם אותנו מכל המדרגות, ולבסוף נעניתם באמת לבצע סקר בקו 45.

אורי רשטיק: בחנו את התוכנית שלכם באופן ענייני.

אורי רשטיק: ישבנו אצלכם הרבה מאוד שעות במשרד חברת נתיבי איילון.

אורי רשטיק: אני אעלה את ההסתייגויות הענייניות והמהותיות שלנו מהתוכנית.

כרמל שאמה-הכהן: אין לנו זמן לזה.

כרמל שאמה-הכהן: אבל, אני מבטיח לך שתהיה ישיבה.

אורי רשטיק: יש ישיבה.

אורי רשטיק: ההסתייגויות הועברו כבר מספר פעמים.

אורי רשטיק: אומנם עשו לנו מצגת מאוד מאוד יפה.

אורי רשטיק: אבל, שום היענות או קבלה של איזושהי דרישה.

אורי רשטיק: אלו דרישות מהותיות.

כרמל שאמה-הכהן: תעדכן את חברי הכנסת בהסתייגויות שלכם, ונבחן.

אורי רשטיק: עודכנו מספר חברי כנסת בנושא.

אופיר אקוניס: בוודאי יש עוד קווים של סטודנטים, ולא רק 45.

אורי רשטיק: יש מספר נקודות אקוטיות, ואני אשמח - - -

קריאות: תשלח לנו, בבקשה.

קריאה: יש לנו נייר עמדה מוכן על זה.

כרמל שאמה-הכהן: אייל דהרי, יש לך דקה.

כרמל שאמה-הכהן: אנחנו רוצים לסכם.

אייל דהרי: שלום לכם.

אייל דהרי: שמי אייל דהרי, ואני מנהל מוניות בקו 4, 5. אני שמתי לב שעל הציר שלנו של אלנבי-בן יהודה, נכנסים עכשיו שבעה-שמונה קווי אורך, כמו קו 104, 204, 72, 172, קו 4, קו 9. רבותי, מה יהיה בבן יהודה?

אייל דהרי: כל רחוב בן יהודה לכיוון דרום הוא נתיב אחד בלבד של נת"צ, והולכות להיות שיירות של אוטובוסים.

אייל דהרי: בכיוון השני אחר הצהריים כבר היום, עוד לפני כל התחבורה הציבורית שנכנסת לתל אביב, יש פקק רציני מגורדון ועד נמל תל אביב.

אייל דהרי: מה יקרה כשייכנסו פה עוד שמונה קווים?

אופיר אקוניס: הקטע שאתה מדבר עליו הוא לא נת"צ.

אייל דהרי: לכיוון דרום אין נת"צ, לכיוון צפון אין נת"צ.

אייל דהרי: עוד שבעה-שמונה קווים שלא קיימים היום הולכים להיכנס לאזור הזה.

אייל דהרי: אי-אפשר יהיה לנסוע בתל אביב.

קריאה: תעברו ליהודה ושומרון.

אייל דהרי: אנחנו רוצים שתתחשבו גם בנו.

אייל דהרי: הארגון שלנו מסיע 20,000 נוסעים ביום, וזה לא פחות חשוב מכל התחבורה הציבורית באזור.

אייל דהרי: זה עומסי תנועה.

לאה ורון: אחרון חביב, מר קשני.

לאה ורון: אבל, ממש בקצרה.

דוד קשני: אני רוצה להעלות בעיה רצינית בפני משרד התחבורה.

דוד קשני: גם כתבתי מכתב לשר התחבורה.

דוד קשני: לפני יומיים קיבלתי תשובה, וזאת אחרי חודשיים.

דוד קשני: אנשים קונים חופשי-חודשי ועולים לאוטובוס.

דוד קשני: הם משלמים הרבה כסף, אבל הם לא יכולים להמשיך לבית החולים בילינסון ולבית החולים וולפסון.

דוד קשני: הנהג אומר לנוסע: אין לך המשך, תרד ותשלם כסף.

דוד קשני: אני רוצה שתפתרו את הבעיה הזאת.

גבי נבון: זה ייפתר לך עכשיו.

דוד קשני: זה לא ייפתר, אני כבר דיברתי עם נהגים.

דוד קשני: קיבלתי תשובה משר התחבורה.

דוד קשני: הוא אמר שזו בעיה רצינית ודנים על זה.

כרמל שאמה-הכהן: תודה רבה.

כרמל שאמה-הכהן: בואו נסכם את הדיון.

כרמל שאמה-הכהן: אני בטוח שזה רק דיון בסיסי.

כרמל שאמה-הכהן: אנחנו עוד ניפגש סביב העניין הזה.

יהודה אלבז: אני מבקש לומר כמה מילים.

יהודה אלבז: קודם כל, תודה.

יהודה אלבז: אנחנו עושים עוד הרבה מאמצים שלא צוינו פה.

יהודה אלבז: למשל, במידע ובכל מיני שכבות של התייחסות לתחבורה ציבורית שאנחנו מנסים לשפר שלא היה פה זמן לציין אותם.

יהודה אלבז: אנחנו זקוקים לתמיכה.

קריאות: ניתן, וניתן אותה בהחלט.

כרמל שאמה-הכהן: תודה.

כרמל שאמה-הכהן: ראשית, ועדת הכלכלה על חבריה מברכת על היוזמה לקיים רפורמה לאחר עשרות שנים של סטגנציה בתחבורה הציבורית בגוש דן.

כרמל שאמה-הכהן: ועדת הכלכלה מבקשת שקיפות מרבית מחברת נתיבי איילון וממשרד התחבורה כלפי הציבור, כלפי נבחרי הציבור, באמצעות האינטרנט, באמצעים נוספים לגבי פרטי השינויים והמצב החדש.

כרמל שאמה-הכהן: חשוב שיובא לידי הציבור כי במהלך חודש אוקטובר ייבדקו התלונות שהתקבלו מהציבור בנושא השינויים במערכת קווי האוטובוסים.

כרמל שאמה-הכהן: ועדת הכלכלה תקיים בסמוך למועד זה ישיבה מרוכזת לעניין התלונות הספציפיות, ומסקנות משרד התחבורה לגביהן.

כרמל שאמה-הכהן: אנחנו ממליצים לקיים ישיבה עם נציגי ארגון מוניות השירות, ולוודא כי לא תהיה פגיעה בסדרי התחבורה במוניות השירות ובהכנסות הנהגים.

כרמל שאמה-הכהן: אנחנו מודים לכל מי שהשתתף בדיון, תודה רבה.